Бугунги ва бурунги сайловлар — 21asr.uz\nСобиқ тузумнинг сўнгги депутатлари\nКатта авлод вакиллари яхши билишади. Собиқ шўролар даврида СССР Олий советига иттифоқдош республикалардан асосан илғор чўпон, механизатор, сут соғувчи ва ҳоказолар юқоридан келган қатъий рўйхат асосида “сайланишарди”. Бизда тенглик, эркинлик, фалон фоиз депутатимиз ишчи, деҳқон, ҳеч ким эътибордан четда қолмайди, дейиш учунгина шундай қилинарди. Бундай депутатлар сайловчиларнинг маиший муаммоларини ҳал қилишга онда-сонда аралашишар, асосан, мажлисларда қўл кўтариб, аввалдан тайёрлаб қўйилган қарорларни тасдиқлашарди, холос.\nЯқинда ижодий ишлар жамланган ғаладонимни саралай туриб, ўтган асрнинг 90-йилларида мамлакат ёшлар газетасида чоп этилган бир мақоламга кўзим тушиб қолди. “Момом эртак айтганда...” сарлавҳаси остида чоп этилган мақолада туманимиздан СССР Олий советига депутат қилиб сайланган илғор сут соғувчи опанинг икки колхоз фермаси қизлари ўртасида бўлиб ўтган “Балли, қизлар!” танлови гуруҳларидан бирига етакчилик қилгани ва ўша гуруҳ депутат опанинг босими остида ғолиб бўлгани танқид қилинган экан...\nМайли, мақолага батафсил тўхталиб, ўқувчимизнинг бебаҳо вақтини ўғирлаб ўтирмайлик. Лекин бир иддаомиз борки, шуни айтиб ўтмасак бўлмайди.\nХўш, тўқсонинчи йилларнинг охирида Ўзбекистонда СССР Олий совети депутати шуғулланишига лойиқ муаммолар йўқмиди?!\nАлбатта, бор эди! Ҳаттоки, керагидан ортиқ даражада мўл эди!\nЧунки айнан ўтган асрнинг сўнгги ўн йиллиги аввалида дунё харитасининг олтидан бирини эгаллаган СССР ўзининг сўнгги нафасини олаётган, иқтисодий инқироз кун сайин эмас, соат сайин кучайиб бораётган, қашшоқлик, ноҳақлик, иложсизликдан ўзбек аёллари ўзига ўт қўяётган бир давр эдики, ҳали ҳамон ўша кунларни эслаган кишининг баданига титроқ киради...\nЎшанда депутатликка сайланган илғорлар мени кечиришсин-у, аммо аслида уларнинг савияси шунга яраша эди. Энг ёмони, ўша собиқ тузумга ҳамма нарсага “хўп” дейдиган лаббайчилар, халқнинг дардини тинглашдан узоқ, “кар-соқов” ДЕПУТАТлар керак эди.\nСайлов ҳам ажабтовур кечарди. Тонг саҳарда уйнинг каттаси барча сайлов бюллетенларини йиғиштириб, участка томон шошарди. Йўқ, бутун оиласи фикрини ифода қилишга эмас (ахир, бир ўринга бир номзод, муқобили йўқ, ҳаммаси келишилган, ҳаммаси маълум-ку, ҳатто кўпинча номзоднинг кимлигини билмасдилар ҳам), тезроқ бориб ўша пайтлари тақчил бўлган, сайлов участкаси биқинида сотиладиган пахта гулли чойнак-пиёла харид қилишга улгуришга шошиларди.\nАлбатта, шу йўсинда “сайланган” депутатлар орасида ҳам айрим ватанпарвар, элга қайишадиган, ўз манфаатидан эл-юрт манфаатини устун қўя оладиган юртдош-ноибларимиз ҳам бўлган. Уларнинг жасоратидан кўз юммаслигимиз, фидойилигини унутмаслигимиз керак. Мисол учун, Ўзбекистон халқ ёзувчиси Одил Ёқубовнинг ўша йилларда Москванинг қоқ юрагида, собиқ СССР халқ депутатларининг съезди минбарида куюниб айтган сўзлари ҳамон кишини ларзага солади. Бундайлар собиқ тузумнинг сўнгги депутатлари сифатида тарих саҳифаларига муҳрландилар. Бошқаларнинг ўз депутатлик ваколатларини қай даражада бажарган ёки бажармаганликлари эса бошқа масала.\nШу ўринда айтиб ўтишимиз шарт бўлган яна бир ҳақиқат борки, ундан кўз юмсак, фикрларимиз якунланмай қолади. Айтмоқчи бўлганимиз, собиқ тузумнинг таназзулида Одил Ёқубовдек довюрак, жасоратли депутатлар эмас, айнан ким нима деса қўл кўтариб, маъқуллаб кетаверадиган, “илғор”лар сафидан саралаб олинган лаббайчи “депутат”лар кўпроқ роль ўйнагани ҳам бор гап.\nЯхшики, у кунлар тарихда қолди...\nИлк демократик сайловлар\nТаъбир жоиз бўлса, мамлакатимиз ўз мустақиллигини қўлга киритгандан кейинги Ўзбекистон Республикаси Олий Кенгашига биринчи сайловлар — бизнинг ҳаётимизда илк демократик сайловлар бўлди, дейишимиз мумкин. Чунки ўша олатасир замонларда отлиқ ҳам, пиёда ҳам депутат бўлгиси келиб қолгани, “мени сайланг!” дея елиб-югургани ҳам бор гап. Албатта, бу ўринда мустақил мамлакатнинг илк депутатлари сифатида тарихга кирган ватанпарвар, зиёли, жасоратли ва довюрак юртдошларимизнинг бемисл хизматларини инкор этмаган ҳолда айрим номзодларнинг хурмача қилиқларини ҳам эслаб ўтишимиз лозим.\nЎша, илк демократик сайловлар жараёнида Хатирчи туманидаги чекка қишлоқлардан бирида тасодифан Олий Кенгаш депутатлигига номзод билан учрашувда қатнашишимга тўғри келди. Буни қарангки, ҳали тузук-қуруқ асфальт йўл бормаган қишлоқ аҳлининг йўл борасидаги саволига номзод агар уни сайласалар, қишлоққа аэропорт қуриб, самолёт қатновини йўлга қўйишни ваъда қилиб юборди. Номзоднинг тарафдорлари қарсакбозлик қилди. Қолганлар истеҳзо билан кулиб қўя қолишди. Яхшики, халқ ўша ҳовлиқма номзодни сайламади.\nКатта авлод яхши эслайди. Ўша сайловда чўнтаги қаппайганлар ҳам депутатликка даъво қилиб қолишди. Айни иқтисодий инқироз энг юксак чўққисига чиққан, йўғон чўзилиб, ингичка узилган йиллар. Оёққа кийишга бундайроқ туфли у ёқда турсин, оддий калиш ҳам топилмайди. Юмшоққина резина калишлар ҳам қаёққадир гумдон бўлиб, момоларимизнинг куни тақирлоқ тош калишга қолган замонлар. Ана шунда денг, бир бойвачча номзод сайловчиларга бир пойдан калиш тарқаттириб, “сайловда ғолиб бўлсам, иккинчи пойини ҳам бераман!..”, деган экан.\nТўғри, бугун бу гаплар кимларгадир кулгили, латифанамо туюлар. Лекин қай бир номзод уйма-уй юриб икки килодан гўшт, гуруч, яна бири маҳаллама-маҳалла ароқ тарқатгани ҳам бор гап...\nКейин билсакки, олатасирдан фойдаланиб, осмондан ёққан чалпакни териб олган айрим “янги бой”лар депутатлик дахлсизлигини истаб қолишган экан...\nЯхшики, бу кунлар ҳам ортда қолди...\nБиз қачон халқдан узилдик?\nДарвоқе, халқ вакиллари қачон халқдан узилиб қолди? Қачондан халқ ўзи сайлаган депутатлари билан кўришиш “бахти”дан мосуво бўлди? Бу аччиқ ва аламли саволларга ҳам жавоб бериб ўтмасак бўлмас.\nАввало, ижтимоий тармоқларда ўзга фамилиялар ортига бекиниб олиб (Ҳозир уларни троллар, деб атай бошлашди, шекилли), “Сен кимсанки, ўзингча ўтган сайловлар ҳақида бунча фалсафа сўкасан,” дегувчи “дўст”лар учун айтиб ўтай, мамлакатимиз мустақилликка эришгач, бўлиб ўтган бешта сайловнинг учтасида номзодларнинг ишончли вакили сифатида қатнашдим. Ана шу жараёнларда кўплаб кўз кўриб, қулоқ эшитмаган воқеа-ҳодисаларнинг бевосита гувоҳига ҳам айландим. Албатта, ҳозир гап бу ҳақда эмас. Шунинг учун асосий масаладан чалғимай, мавзуга қайтайлик.\nХўш, депутатларимиз билан халқимиз орасидаги кўприк қачон вайрон бўлди?\nЖавоб аниқ: қачонки ҳокимият сайловларга аралашиб, ўзларига маъқул номзодларни ўтказишга (Ҳа, ҳа, айнан сайлашга эмас, ўтказишга!) енг шимариб киришиб кетгач, бу ҳолат яққол бўй кўрсата бошлади. Ҳокимларнинг ҳайбаракалласи билан сайланган депутатлар, табиийки, халқдан кўра кўпроқ ҳокимларга хизмат қила бошлади. Алал-оқибат халқнинг улардан кўнгли қолди. Икки ўртадаги ишонч кўприги дарз кетди.\nМинг таассуфлар бўлсинки, ўзларининг ваколатидан фойдаланган ҳокимлар депутатликка номзод танлашда сиёсий партияларнинг ишига бевосита бўлмаса ҳам, билвосита аралаша бошлади. Оқибатда...\nОқибатга эса ҳаммамиз гувоҳ бўлиб турибмиз.\nЯхшики, энди бу кунлар ҳам ортда қолди...\nБугуннинг кечадан фарқи нимада?\nБугун кейинги уч йил мамлакатимиз ҳаётида халқ билан барча даражадаги депутатлар ўртасида дарз кетган ишончни тиклаш, ишончни оқлаш йиллари бўлди, деб баралла айта оламиз. Чунки Олий Мажлис палаталари аъзоларидан тортиб, маҳаллий Кенгаш депутатларигача ўз сайловчилари ҳузурига қучоқ очиб боришди, сайловчиларнинг дарду ҳасратларини тинглашди, баҳоли қудрат уларнинг муаммоларига ечим топишга ҳаракат қилишди ва қилишмоқда.\nЖорий йилда қабул қилинган Сайлов кодексида сиёсий партиялар, депутатликка номзодлар ва уларнинг ишончли ҳамда ваколатли вакилларига шундай янги имкониятлар яратилдики, эртанги сайловларда на ҳоким, на бошқа бирон-бир куч сайловлар шаффоф ўтишига таъсир кўрсата олмайди.\nАлоҳида таъкидлаш керакки, бу — демократия йўлидаги жуда залворли қадам бўлди.\nБундай дейишимизга сабаб, Сайлов кодексида бир қатор янги нормалар ўз ифодасини топди. Унда сайлов комиссиялари фаолиятида очиқлик, коллегиалликни таъминлашга оид аниқ талаблар ўрнатилиб, сайловчиларни тўлиқ ва аниқ рўйхатга олишни таъминловчи, кўп марта рўйхатдан ўтиш имкониятини истисно этадиган сайловчиларнинг ягона электрон рўйхатига оид қоидалар киритилди, сайлов кампанияси жараёнида номзодларга тенг имкониятлар ва шароитлар таъминланиши белгилаб қўйилди.\nСайлов кодексида сиёсий партия ваколатли вакилининг ҳуқуқлари ҳам кенгайтирилди. Эндиликда ваколатли вакил сайлов комиссиясининг мажлисларида, ҳужжатларни топширишда, имзо варақалари тўғри тўлдирилганлигини текширишда, сайлов участкасида овозларни санаб чиқишда иштирок этиш ҳуқуқига эга. Аввалги қонунларда унинг фақат сайлов участкасида овозларни санаб чиқишда иштирок этиш ҳуқуқигина қайд этилган эди.\nАгар авваллари парламентнинг қуйи палатасига депутатлар сайловини ўтказувчи сайлов округлари вилоятлар ва Тошкент шаҳар ҳокимликларининг тақдимномасига биноан тузилган бўлса, эндиликда Қонунчилик палатаси депутатлари сайловини ўтказиш бўйича сайлов округлари халқ депутатлари маҳаллий Кенгашларининг тақдимномасига биноан тузилади. Албатта, бу норма вакиллик органларининг ролини оширишда муҳим ўрин тутади.\nСайлов қонунчилигида авваллари маҳалладан кузатувчилар фақат халқ депутатлари вилоят, туман ва шаҳар Кенгашлари сайловидагина иштирок этиши назарда тутилган эди. Эндиликда фуқароларнинг ўзини ўзи бошқариш органларидан кузатувчилар барча сайловларда қатнашиши мумкинлиги Сайлов кодексида расман қайд этилган. Бу сайловлар устидан фуқаролик кузатувини, шаффофликни таъминлашга, сайлов жараёнига жамоатчилик ишончини оширишга хизмат қилади.\nДемак, соғлом сиёсий рақобат муҳитида депутатлик ўринларини кўпроқ эгаллаш ўзимизга, партиямиз томонидан кўрсатилаётган номзодларга сайловчилар ишонч билдиришига боғлиқ. Сайловчи қачон ишонади, деган саволни қўйиб, бу саволга муносиб жавоб беришимиз, номзодларни тўғри танлашимизга боғлиқ. Энг асосийси, партия номзодлари сайловчилар олдига баландпарвоз, қуруқ гаплар, қўлидан келса-келмаса бериладиган ваъдалар билан чиқишига барҳам берилди. Энди ҳар бир номзоднинг сайловолди дастурида акс этган вазифалар шу ҳудуд аҳолисининг дилидаги гаплар бўлади. Бу вазифаларнинг ҳаётий асоси ва амалга ошириш механизмлари сайловчиларни асло бефарқ қолдирмаслигига, аввало, номзоднинг ўзи ва унинг ортида турган партия ишониши керак. Партия тузилмаларида шакллантирилган номзодлар захираси билан ишлаш жараёнида айни шу жиҳатларга жиддий эътибор қаратилаётгани бежиз эмас.\nАйтмоқчи бўлган гапимиз, сайловларда таъқибсиз ва тазйиқсиз қатнашиш учун барча имкониятлар яратилди. Ҳаттоки, жазо муддатини ўтаётган маҳкумларга ҳам сайловда қатнашиш ҳуқуқи берилди. Сайловчи ва сайланувчи фуқароларнинг манфаатлари қонун ҳимоясига олинди. Бир оилада ўн киши бўлса ҳам бир киши овоз бериши мумкинлиги ҳақидаги “ёзилмаган қонун” ҳам хотима топди. Демак, энди галдаги вазифа сизу бизнинг, яъни муҳтарам сайловчининг зиммасига тушади. Зеро, эртага сайланадиган депутатлар бизнинг қонун чиқарувчи олий маҳкамадаги вакилларимиздир. Инчунун, қайсидир маънода келажак ҳаётимиз қандай кечиши бевосита ва билвосита халқ ноибларига боғлиқ. Хўш, кимлар бўлади улар? Элим, юртим деб яшайдиган, раият корига ярайдиган фидойи инсонларми ёинки мансабпараст, обрўталаб кимсаларми? Бу энди бизнинг онгли танловимизга, зиммамиздаги улкан масъулиятни қанчалар чуқур ҳис этишимизга боғлиқ.\nҲалол, эл-юрт манфаатини ўз манфаатидан устун қўядиган, шу Ватан, шу Халқ, шу Миллат, шу Мамлакат тараққиёти учун камарбаста бўлишга тайёр номзодларни саралаб сайлашда Яратганнинг ўзи бизни адаштирмасин.\nМинтақавий иқтисодий интеграция жараёнларида Ўзбекистон манфаатлари


ИШИД Ироқ ғарбидаги қуролли кучлар лагерига ҳужум қилди\n15:14 / 02.05.2017\nАр-Рутба шаҳри яқинидаги Ироқ қуролли кучлари лагерига террорчиларнинг ҳужуми натижасида яна камида 6 киши жабрланган.\nИроқнинг ғарбида жойлашган Анбар вилоятининг Ар-Рутба шаҳри яқинидаги мамлакат қуролли кучлари лагерига ИШИД террорчилари томонидан уюштирилган ҳужум натижасида 10 аскар ўлдирилган, камида олти киши жароҳатланган, дея хабар бермоқда Sky News Arabia телеканали.\nОлинган маълумотларга кўра, экстремистлар Анбар вилоятининг маъмурий маркази Ар-Рамоди шаҳридан 310 км узоқликда жойлашган Ар-Рутба шаҳри яқинидаги Ас-Суққор қўрғонида жойлашган ҳарбийларнинг позициясига ҳужум уюштиришган. Бошқа тафсилотлар келтирилмаган.\nИроқнинг ҳукумат қўшинлари 22 апрелдан бошлаб Анбар вилоятини ИШИДдан тозалаш кампаниясини бошлаб юборган. Операциянинг мақсади — республика ғарбига ўрнашиб олган жангариларнинг қурол-яроғ омборлари ва радикалларнинг ячейкаларини йўқ қилиш. Ердаги пиёда қўшинларга АҚШ бошчилигидаги ғарб коалицияси ва Ироқ ҳарбий ҳаво кучлари ёрдам бермоқда. Операция қўмондонлигидан хабар беришларича, экстремистлар Анбардаги Ал-Қоим, Рава ва Ана шаҳарларини эгаллаб турибди.


hidoyat.uz – “Мовароуннаҳр” нашриётининг сайти - ЙИЛ ЯКУНЛАРИГА БАҒИШЛАНДИ\nЙИЛ ЯКУНЛАРИГА БАҒИШЛАНДИ\n2014 йил 25 декабрь куни Фарғона вилояти имом-хатибларининг йил якунига бағишланган йиғилиши бўлиб ўтди. Унда вилоят ҳокимлиги масъул ходимлари, Ўзбекистон мусулмонлари идораси ва “Мовароуннаҳр” нашриётининг ходимлари ҳамда вилоят имом-хатиблари иштирок этди.\nЙиғилиш аввалида қатнашчиларга “Ўзбекистон мустақилликка эришиш остонасида ёхуд шўроларнинг сўнгги талвасаси” ҳужжатли фильми намойиш этилди.\nТадбирни вилоят бош имом-хатиби Турсунали Эрбўтаев очиб, вакиллик тизимидаги масжидлар ва имом-хатибларнинг 2014 йилги фаолияти юзасидан ҳисобот берди.\nЙиғилиш сўнгида “Ҳидоят” журнали ва “Ислом нури” газетасига обуна уюштириш ишларида фаоллик кўрсатган шаҳар ва туман бош имом-хатиблари Ўзбекистон мусулмонлари идораси ва “Мовароуннаҳр” нашриётининг ташаккурномалари билан тақдирландилар.


«Бепул бўлганда фойдаланиб олиш керак» – Жаҳонгир Ортиқхўжаев коронавирусга қарши вакцинани иккинчи дозасини қабул қилди - EFFECT.UZ\n. 19:30 | 17.07.2021\nТошкент шаҳар ҳокими Жаҳонгир Ортиқхўжаев коронавирусга қарши Ўзбек-Хитой вакцинасини иккинчи дозасини олди ва Тошкент шаҳрига мурожаат қилди.\n“Ассалому алейкум ҳурматли ҳамшаҳарлар Ўзбекистон-Хитой вакцинасининг иккинчи дозасини қабул қилиб олдим. Албатта бу юртимизда тарқалаётган коронавирусни тарқалишини олдини олади. Халқ билан гап гаплашяпмиз, шифохонада ётганлар билан гаплашяпмиз. Вакцина олганларда бу коронавирус касаллиги анча енгил кечяпти, ёшлигимдан гриппга қарши пулга “инфлювак” вакцинасини олиб келардим. Начора юртимизга ҳам шундай касаллик кириб келди ва бир сўм пулсиз ҳурматли докторларимиз вакцинани иккинчи дозасини юборишди.\nНасиб қилса яна 20 кундан кейин 3-босқичини оламиз бу ўзимизни кўнглимизни тўқ қилиб юришимизга ёрдам беради ва фуқароларимизга ҳам тавсия қиламан. Агарда вакцина қабул қилсалар олдимизда турган оғир касалликни бартараф этишга ёрдам берган бўлардилар. Ман вакцинани бепул қабул қилиб олишларини тавсия этган бўламан.\nҲукуматимизни ёрдами билан хар-ҳил савдо марказларида, гипермаркетда бепул вакцинасия қилиняпти, бундан фойдаланиш керак. Авваламбор мен вакцинани ўзим учун ҳам оиламга яқин атрофимдаги одамларга зарарим тегмаслиги учун олдим. Улар ҳам эмлансалар касалланиш ҳолатлари кам бўлади. Фуқароларимизга соғ-саломатлик, Тошкентимизга ва юртимизга кўз тегмасин, тинч бўлсин ҳеч ким касал бўлмасин“, – деди Ортиқхўжаев.\nЭслатиб ўтамиз, аввалроқ Ортиқхўжаев Тошкент шаҳридаги иккита ковид марказга бориб, беморларнинг аҳволи билан танишган эди.\nTeglar:Toshkent, Жаҳонгир Ортиқхўжаев, Ўзбекистон\n«Коронавирусга қарши эмлаш мажбурий тарзда амалга оширилиши мумкин эмас» — Нурдинжон Исмоилов\nСурхондарёда 29 ёшли аёлни «самосуд» қилган аёлларга жиноят иши қўзғатилди


Ниқобли аёл кўзига сурма қўйиши ҳақида\nBy IxlosOrg on 01/27/2016 25 ЛИБОС ВА ЗИЙНАТ ФАТВОЛАР\nАссалому алайкум! Ниқоб таққан аёл кўзига сурма қўйишининг ҳукми нима?\nАллоҳга ҳамду санолар, Расулуллоҳ ва саҳобалари ҳамда аҳли байтларига дуруду салавотлар бўлсин! Ва алайкум ассалом ва роҳматуллоҳ!\nМуслима аёл номаҳрамлардан зеб-зийнатларини беркитиши вожибдир. Аллоҳ таоло айтади: “Мўминаларга ҳам айтинг, кўзларини (номаҳрам эркакларга тикишдан) тўссинлар ва авратларини (ҳаромдан) сақласинлар! Ҳамда кўриниб тургандан бошқа зеб-зийнатларини (яъни, устларидаги либосларидан бошқа зеб-зийнатларини номаҳрамларга) кўрсатмасинлар ва кўкракларини рўмоллари билан тўссинлар! Улар зеб-зийнатларини эрлари ё оталари ё эрларининг оталари ё ўғиллари ё эрларининг ўғиллари ё ўзларининг оға-инилари ё оға-иниларининг ўғиллари ё опа-сингилларининг ўғиллари ё ўзлари (каби) аёллар ё қўл остиларидаги чўрилар ё (аёллардан) беҳожат бўлган (яъни, жуда кексайиб қолган ёки ақлсиз-девона) эркак хизматкор-қуллар ё аёлларнинг авратларидан хабардор бўлмаган гўдаклардан бошқаларга кўрсатмасинлар. Яна яширган зеб-зийнатларини билдириш учун оёқларини (ерга) урмасинлар. Эй мўминлар, барчаларингиз Аллоҳга тавба қилинглар, шоядки нажот топсангизлар” (Нур: 31).\nСурма, макяж, тақинчоқларнинг барчаси зеб-зийнатлар жумласидан ҳисобланади. Юқоридаги оятнинг аввалида айтилган “Кўриниб турган зеб-зийнатлар”дан кўйлак, ёпинчиқ, рўмол каби устки кийимлар назарда тутилган. Шунингдек, шамол эсганда бу каби ташқи либосларнинг бехосдан очилиб қолиши ҳам маъзур кўрилади.\nХулоса: Аёл киши бошқа аёллар ёки маҳрамларига кўзига сурма қўйган ҳолда кўриниши мумкин. Аммо номаҳрамларга кўзига сурма қўйиб зийнатланган ҳолда кўриниши мумкин эмас – ҳаромдир. Чунки у бир мўмина сифатида зеб-зийнатларини номаҳрамларга кўрсатмасликка буюрилгандир, валлоҳу аълам.\nAvvalgi maqolaТуклардан тозаланишни қирқ кундан кечиктиришнинг ҳукми\nKeyingi maqola 4-дарс. Исломий оила. Саодатга элтувчи омиллар (Шайх Содиқ Самарқандий)


hidoyat.uz – “Мовароуннаҳр” нашриётининг сайти - ҚУРЪОНДА ЗИКР ЭТИЛГАН ХУРМО\nҚУРЪОНДА ЗИКР ЭТИЛГАН ХУРМО\nҚуръони каримда «У иккисида (мазкур икки боғда) мева, хурмо ва анорлар бордир» (Ар-Роҳман , 68), дея алоҳида зикр этилган ушбу меванинг кимёвий таркиби олимлар томонидан ўрганилганда унинг ўзига хос хусусиятлари юзага чиқди.\nХурмо таркибидаги кимёвий окситоксин моддаси замонавий тиббиётда дармондори сифатида қўлланилади. Чунки ушбу мевадаги юқори калория касаллик ёки чарчаш сабаб заифлашиб қолган одамга қувват бағишлайди.\nШуни алоҳида таъкидлаш жоизки, хурмода инсон саломатлиги учун зарур бўлган 10 дан ортиқ унсурлар мавжуд. Ҳозирги замон олимларининг таъкидлашича, инсон бир неча йиллар мобайнида фақатгина хурмо ва сув истеъмол қилиб ҳаёт кечириши мумкин экан. Хурмодаги енгил ҳазм бўладиган фруктоза организм учун қувват воситаси ҳисобланади. Ундаги фруктоза оддий шакар ва глюкозадан фарқли ўлароқ, қондаги шакар миқдорини кескин кўтариб юбормайди.\nХурмода турли витаминлар миқдори кўп бўлиб, инсон бир кунда унинг 15 донасини истеъмол қилса, организмнинг бир суткалик темирга бўлган эҳтиёжини қондиради, шунингдек, темир моддаси танқислиги сабабли юзага келадиган касалликлардан фориғ бўлади. Доимий равишда хурмо тановул қилиб туриш организмни суяклар заифлашувидан ҳимоя қилади.\nХурмо инсонларнинг руҳий-жисмоний ҳолатларини мўътадиллаштиришга самарали таъсир қилишини олимлар алоҳида таъкидлашади. Берклей университети тиббиётшунослари олиб борган тадқиқотларга кўра, хурмода В6 витамини фоизи юқори бўлиб, асаб тизими ва мушаклар фаолиятини мустаҳкамлашда муҳим ўрин тутади.


10:30 27.01.2020 (Янгиланган 11:25 27.01.2020)\nГрузия мухолифат кучлари АҚШнинг "Демократик" ва "Республика" институтларини мамлакатдан олиб чиқиб кетишни сўрашмоқда.\nТОШКЕНТ, 27 янв - Sputnik. “Грузия ватанпарварлари алянси” аъзолари ва уларнинг тарафдорлари АҚШнинг Тбилисидаги элчихонаси олдида социологик тадқиқотлар олиб борадиган Халқаро республика институти (IRI) ва АҚШ Демократик институтини (NDI) мамлакатда фаолиятни тақиқлашни талаб қилиб, намойиш ўтказдилар.\nУшбу муассасалар Грузияда жамоатчилик фикрини ўрганиш бўйича тадқиқотлар олиб борадилар. Сўров натижаларига ишончсизлик кўпинча ҳокимият вакиллари томонидан билдирилмоқда.\n"Биз АҚШ раҳбариятига мурожаат қиламиз: NDI-IRI ларни Грузиядан олиб чиқиб кетинг... Биз мустақил суверен давлатмиз. Ҳеч ким бизнинг фикримиз, кайфиятимиз ва ҳақиқатимизни сунъий равишда ўзгартиришга ҳақли эмас", дейилади партия баёнотида.\nМухолифатчилар, шунингдек, Грузия ҳукуматини ушбу ташкилотлар фаолияти билан боғлиқ тергов бошлашга чақирмоқда. Партия аъзоларига кўра, барча сўровларнинг натижалари сохталаштирилган ва нотўғри маълумотдир.\nГрузия ватанпарварлари алянси - бу Россия билан тўғридан-тўғри мулоқотни бошлаш тарафдори бўлган мухолифат партияси. Аввалроқ, партия мамлакатнинг йирик шаҳарларида ўзларининг ижтимоий сўровларини ўтказган, уларнинг натижаларига кўра, Грузия фуқароларининг аксарияти ҳарбий бетарафлик тарафдори бўлган. Америка ташкилотлари томонидан ўтказилган сўров натижаларига кўра, Грузия аҳолсининг аксарияти НАТО ва ЕИга интилмоқда.


Наманганда Мустақилликнинг 25 йиллигига "Каптива"лардан "25" сони тузилди\n23:54 / 14.04.2016\n"Камолот"нинг Наманган вилояти бўлими Ўзбекистон Мустақиллигининг 25 йиллиги шарафига "Ўз Ватанига муҳаббат изҳори" тадбири доирасида автомобиль флэшмоби ташкил қилди. Бу ҳақда uz24.uz нашри хабар бермоқда.\nТадбир иштирокчилари Ўзбекистон Мустақиллиги кунининг 25 йиллиги нишонланиши муносабати билан 10 та "Каптива" машинасидан "25" сони тузишди. Ўтган флешмоб фотосуратини "Камолот" ёшлар ижтимоий ҳаракатининг ходималаридан бири интернетга жойлаштирди.\nАввалроқ "камолотчилар" Наманганда буюк соҳибқирон Амир Темурнинг 680 йиллик таваллудига бағишланган #AmirTemur680 хэштеги остидаги тадбирни қўллаб-қувватлашганди.\n2015 йилнинг 21 августида "Камолот" ҳаракати Мустақилликнинг 24 йиллиги муносабати билан шоу-бизнес юлдузлари ва ёш рок-гуруҳлар иштирокида концерт дастурини уюштирган эди.


08:37 25 Январ 2020\n17:46 03.10.2019 Ҳавола олиш\nБеморнинг шифохонага маст ҳолатда келган акаси аввал шифокорларни ҳақорат қилиб, сўнг 27 ёшли шифокорни дўппослаган.\nТОШКЕНТ, 3 окт – Sputnik. Тошкентда шифокорга тан шикастлари етказган эркакка нисбатан жиноий иш қўзғатилди.\nИИББ хабарига кўра, 29 сентябрь куни Юнусобод тумани ИИО ФМБ навбатчилик қисмига шаҳар 7-сон клиник шифохонасига тан шикастлари билан 27 ёшли шифокор Жаҳонгир Х. олиб келингани тўғрисида хабар келиб тушган.\nАниқланишича, Жаҳонгир Х. ўз хизмат вазифаларини бажариш давомида 21 ёшли фельдшер билан бирга чақирув томон йўл олган. Етиб келишгач, ўзини ёмон ҳис қилаётган Дилдора М.га укол қилиб, уни шифохонага олиб боришган. Қизнинг шифохонага маст ҳолатда келган 29 ёшли акаси Мирҳаёт М. аввал шифокорларни ҳақорат қилиб, сўнг Жаҳонгир Х.ни урган.\nҲозирда Ўзбекистон Жиноят кодексининг 277-моддаси ("Безорилик") бўйича жиноий иш қўзғатилган ва тергов ҳаракатлари олиб боримоқда.


«туркманистон» тегли мақолалар – Газета.uz\n«туркманистон» тегли мақолалар\n29 апрель 2021, 21:54\nАшхободда Ўзбекистон ва Туркманистон президентлари учрашди. Учрашувда Халқаро транспорт ва транзит йўлагини яратиш тўғрисидаги Ашхобод битимини бундан буён ҳам биргаликда илгари суриш таъкидланди.\n29 апрель 2021, 10:08\nЎзбекистон президенти амалий ташриф билан Туркманистонда бўлади\nЎзбекистон президенти Шавкат Мирзиёев 29 апрель куни амалий ташриф билан Туркманистонда бўлади. Давлат раҳбарининг Туркманистон президентининг отаси Маликгули Бердимуҳамедов хотирасига бағишланган тадбирларда иштирок этади.\n30 март 2021, 11:42\nТуркманистон президенти парламент аъзоси этиб сайланди\nТуркманистон президенти Гурбангули Бердимуҳамедов Халқ Маслаҳати Миллий Кенгаши аъзолигига сайланди. Мамлакат Конституциясига мувофиқ, давлат раҳбари парламент аъзоси ёки депутати бўла олмайди.\n1 март 2021, 21:32


LG чангюткичлари: чанг ва шовқинсиз\n09:00 / 03.12.2019\nКўплаб чангюткичларнинг бизга маълум бўлган афзалликлари билан бир қаторда, уларнинг сезиларли камчиликлари ҳам мавжуд: чангюткич қопини доимо тозалаб туриш ва ноқулай ҳаракат. Агар уйда мана шундай майда ноқулайликларга чалғимасдан намунали тартибни ўрнатмоқчи бўлсак, нима қилиш зарур? Ўзингизнинг хоҳишингизга мос клеадиган маиший техникани сотиб олиш керак. LG компанияси мутахассислари айнан шундай модел VK89304HUM – махсус чанг компрессияси тизимига эга чангюткични тақдим этишди. Ва бу нега уни харид қилиш кераклигини исботловчи сабаблардан биттасидир.\nКамроқ дегани – кўпроқни англатади\nНоёб компрессион паррак чангюткичга тушадиган чангни пресслайди. Оддийроқ қилиб айтадиган бўлсак – кирни бир-бирига маҳкам ёпиштирган ҳолда қаттиқ сиқади ва янги тозалашлар учун жой бўшатиб беради. Мана шу функция туфайли сиз нафақат чангюткич қопининг хизмат қилиш муддатини бир неча баробарга оширасиз, балки иш самарадорлигингизни ҳам йўқотмайсиз. Ҳаво тизим орқали енгилгина ўтади, бу эса ўз навбатида бир неча йиллардан кейин ҳам чангюткичнинг дастлабки кучи сақланиб қолишига кафолат беради. Чангюткичда тўпланган кирларни тозалаш бир неча сония вақтни олади – сиз шунчаки брикетни ташласангиз бўлди ва буни бир неча баробар камроқ бажаришингизга тўғри келади. Прессланган чанг – хонадаги тоза ҳаво кафолатидир. У чангюткични тозалаётган вақтингизда полга чўкмайди, ўпкангизга кирмайди, диван ортига яшириниб олмайди. Стаканнинг қулай шакли эса терингизни чангга тегишидан ҳимоя қилади.\nЧангюткичнинг бу моделини ҳаттоки ёш бола ҳам эплай олади. У жуда ҳам енгил – бор-йўғи 6 килограмм бўлиб, узунлигини ўзгартириш мумкин бўлган телескопик алюминийли трубкаси мавжуд. Бошқарув панели эса чангюткич дастагига қулай тарзда жойлаштирилган. Ютиш қуввати ҳаттоки сержун бўлган юзани ҳам тез ва сифатли тозалашга имкон беради, бир неча хилдаги насадкалар эса энг қийин ва мураккаб ерларда ҳам тозалашга ёрдам беради.\nLG VK89304HUM чангюткичида тўрт қатламли кўмирли фильтр жойлашган бўлиб, унинг функцияси тозалаш чоғида хонани тоза ҳаво билан таъминлаб беради. У ёқимсиз ҳидни бартараф этиб, чангюткич ичига ёпишиб олувчи энг кичик чанг заррачаларини ҳам фильтрлайди, бактерияларни йўқ қилади. Айнан шу сабабли, бундай чангюткични сотиб олиш – ўз оиласи саломатлиги ҳақида қайғурувчи инсонлар учун оқилона ечимдир.\nLG Multi V5 кондиционер тизимлари: бизнес учун қулай шароитлар


Qalampir.uz - ОИТСга чалинганларнинг ҳаётини сақлаб қолиш йўли топилди\n18:05, 01.12.2018 Саломатлик\nУ ўз сўзларида бугун ОИТСни даволаш йўллари мавжудлигини айтади.\nБугун, 1 декабрь куни халқар ОИТСга қарши кураш куни. Шу муносабат билан АҚШнинг муваққат ишончли вакили Алан Мельцер расмий баёнот билан чиқди.\n“Ўн беш йил аввал ОИТС ўлимга маҳкумликни англатарди. Ҳозирги кунда эса, замонавий тарихимизда биринчи марта, пандемияни вакцина ва ё даволашсиз назорат қилган ҳолда, қачондир имконсиз деб кўрилган нарсани амалга оширишдай тарихий имконият туғилди.\nАҚШ ва унинг бутун дунёдаги ҳамкорлари шу мақсадга эришиш учун тинмай меҳнат қилмоқда ҳамда бу ҳалокатли касалликка бутунлай барҳам бериш йўлида қўйилган навбатдаги қадам сифатида Бутунжаҳон ОИТСга қарши кураш кунини нишонлашдан фахрланади”, дейди Мельцер.\nУнинг сўзларига қараганда, Қўшма Штатлар ўз ёрдамини Президентнинг ОИТСга қарши фавқулодда кураш режаси (PEPRAF) орқали амалга оширмоқда. Ушбу дастур доирасида 250 000 дан ортиқ тиббиёт ходимлари ОИВ билан боғлиқ ҳамда бошқа тиббий хизматлар кўрсатиш ва уларни такомиллаштириш бўйича малакасини ошириб, ҳамкор мамлакатлар учун соғлиқни сақлашга алоқадор ҳозирги ва келгуси муаммоларни ҳал килишда мустаҳкам инфратузилма барпо этган. PEPRAF туфайли ОИВ ва ОИТСга қарши курашда зарур бўлган ҳаётий препаратларни олиш эндиликда осон ва арзон бўлиб, у ҳаёт сифати ва ушбу инфекцяини назорат қилишни яхшиламоқда.\nМаълумот ўрнида, ЮНЭЙДС ҳисоботига кўра, 2017 йилда Ўзбекистонда тахминан 1900 киши ОИТС туфайли вафот этган.\nТеглар:Алан Мельцер ОИТС ОИВ\n11:46, 24.12.2018 1 860\n12:31, 01.12.2018 2 546\n11:29, 24.11.2018 7 225\n17:37, 09.11.2018 22 036\n20:56, 07.02.2018 16 434


Озон қатламини қандай асраймиз?\n10:23:26 29 January 2020\nАтмосфера ҳавоси асосан 78 фоиз aзот ва 21 фоиз кислороддан ташкил топган. Кислороднинг бир қисми атмосферада уч молекула кислород яъни озон сифатида учрайди.\nОзон қатлами тирик организмлар учун салбий таъсир этувчи қуёшнинг қисқа тўлқинли ултрабинафша нурларини ютиб қолади. Табиат томонидан бошқариладиган бироз узун тўлқин узунликдаги ультрабинафша нурларни озон қатлами яхши ўтказади. Бу нурлар касаллик туғдирувчи бактерияларни қиради. Одам организмида Д витаминини ҳосил бўлишига кўмаклашади.\nОзон қатлами XX aсрнинг иккинчи ярмидан хавф остида қолди. Озон катламининг юпқалашиб, унинг йиртиқлари кўпаймоқда. Бундан ерга қуёшнинг ультрабинафша нурлар таъсири ортиб, ердаги барча тирик мавжудот оламига бўлган салбий таъсир кучаймоқда.\nОб-ҳавонинг қуруқ келиши, хар йили минтақада миллионлаб дарахтлар ҳам сувсизлик қурбонига айланиб, тирик мавжудот учун энг керакли бўлган кислород алмашув мувозанатининг хам бузилишига сабаб бўлмоқда.\nҲеч кимга сир эмаски қўшни Тожикистоннинг алюмин заводи, ўзимизнинг Навоий азот, Чирчик, Олмалиқ ва Ангрен кон-металлургия, Шўртан ва Муборак газни кайта ишлаш заводларидан чиқаётган зарарли газлар атмосфера, атроф-муҳитни, табиатни зарарлаб келаяпти.\nХлор, фтор ва углерод газлари атмосферада 1950 йиллардан бошлаб тўпланиб, йилига 5-10 фоизда кўпайиб борди. Улар одатда совуқхона техникасида ҳавони совутишда, фенопластит маҳсулотлар тайёрлашда, саноат учун аралашмаларни эритишда фойдаланилди.\nАмерикалик мутахассисларнинг фикрича, атмосферага чиқарилган турли техноген чиқиндилар таркибидаги фрён газлар атомлари ер юзасидан кўтарилган иссиқликни ис газига нисбатан 10000 марта самаралироқ тўхтатиб қолар экан.\nОзон қатламининг юпқаланиши билан ўртача тўлқиндаги ультрабинафша нурларининг ер юзасига келиши кўпаяди. Ўтказилган тадқиқотларнинг кўрсатишича, ушбу нурлар бошоқли экинлар бўғдой, арпа, шоли, картошка ва соянинг маҳсулдорлигига салбий таъсир кўрсатади.\nОзон қатлами бузилиши илк бор 1985 йилда Антарктида осмонида юз берди. Бу ҳол “Озон туйниги” номи билан атала бошланди. “Озон туйниги” 1995-96 йилларда аҳоли зич яшайдиган Шимолий Америка, Осиё ва Европа қисмида кузатилди.\nОзон қатламини олдини олиш мақсадида 1987 йил Монреал шаҳрида 24 мамлакат вакиллари иштирокида Монреал қайдномаси имзоланди. Унда 1999 йилга келиб барча мамлакатларда фреон маҳсулоти ишлаб чиқаришнинг 50 фоизга камайтиришга келишиб олинди.\n1989 йилнинг 5-6 мартда “Озон қатламини қутқарайлик” шиори остида Лондонда ўтказилган конференцияда 120 та мамлакат вакиллари ушбу муаммони тезроқ хал қилиш йўллари хусусида фикр алмашдилар.\n1989 йил май ойида 81 мамлакат олимлари, мутахассислари ҳамда давлат арбоблари қабул қилган Озон қатламини муҳофаза қилиш Хельсинки деклорациясида 2000 йилгача фреон газларидан ишлаб чиқариладиган маҳсулотни камайтириб бориш тадбирлари белгилаб олинди.\nАна шу тадбирлар изчиллик билан амалга ошириб борилсагина сайёрамиздаги ҳаёт қалқони ҳар доим бутун бўлиб, инсон саломатлиги ва барча тирик организмларнинг шароитлари тўла сақланиб қолади.


Эртасига ишонган халқнинг мустақиллигига ҳеч ким даҳл қилолмайди | "Адолат" СДП\nМустақиллик кенг маънодаги тушунча. Биргина давлат мустақиллиги тўғрисида гапирилган тақдирда ҳам, ҳарбий, иқтисодий, сиёсий жиҳатдан тўлиқ ўз эрки бўлиши лозим.\nМамлакатимиз ҳам мустақилликнинг илк даврлариданоқ ҳар бир йўналишда ўз сўзига эга бўлишга интилди ва бунга эришди. Мана озодликка чиққанимизга ҳам 29 йил тўлди. Бу давр оралиғида қанчадан-қанча ислоҳотлар амалга оширилди. Ва бу жараён сўнгги 4 йилда янада шиддатли тус олди. Биргина иқтисодиёт соҳасининг олинг. Узоқ йиллар чақилмас ёнғоқ сифатида қараб келинган валюта конвертацияси, нақд пул етишмовчилиги, тадбиркорлик йўлидаги маъмурий ва мансабдорлар томонидан яратилувчи тўсиқлар қисқа муддат ичида бартараф этилди.\nЖумладан, 2019 йилда қабул қилинган Солиқ кодексидаги ўзгаришларнинг ўзи ислоҳотларимизнинг бош ғоясини белгилаб бериши мумкин. Жумладан, солиқ турлари 13 тадан 9 тага камайтирилди. Солиқларни тўлаш муддатини узайтириш ёки бўлиб-бўлиб тўлашга рухсат бериш бўйича енгиллаштирилган механизмлар киритилди.\nБиринчи марта тадбиркорларга ички бозорда сотган маҳсулоти бўйича қўшилган қиймат солиғининг бир қисмини қайтариш тартиби жорий этилди. Шунингдек, янги нормаларга мувофиқ тадбиркор томонидан тўланган ортиқча солиқ ўз муддатида қайтарилмаса, унга Марказий банкнинг асосий ставкаси бўйича бюджетдан фоиз тўланиши белгиланди.\nБундан ташқари тадбиркорларни кўп қийнайдиган соҳа – лицензиялаш ва рухсатномалар бериш тартибларини жиддий ўзгартирилди.\n2020 йилгача амалда бўлган 280 га яқин лицензия ва рухсатномалар орасида бюрократия учун очилганлари ҳам талайгина эди. Бу эса тадбиркорларнинг ҳақли эътирозларига сабаб бўлаётганди. Бу борада жорий йилнинг ўзида Президентимиз томонидан имзоланган “Тадбиркорлик фаолияти ва ўзини ўзи банд қилишни давлат томонидан тартибга солишни соддалаштириш чора-тадбирлари тўғрисида”ги ҳамда “Лицензиялаш ва рухсат бериш тартиб-таомилларини тубдан такомиллаштириш чора-тадбирлари тўғрисида”ги фармонларининг ўзиёқ ушбу соҳадаги оламшумул ўзгаришлардан бири бўлди.\nШу билан бирга узоқ йиллар давомида ҳуда-беҳуда текширувлар тадбиркорларнинг тинкаси қуритгани ҳам бор гап. Ҳар қандай қонунга бўйсунувчан тадбиркорнинг ҳам текширув, ўрганиш деса оёғи қалтирай бошларди. Президентимизнинг сиёсий иродаси туфайли 2018 йилдан корхоналарнинг молия-хўжалик фаолиятини текширишга нисбатан 2 йиллик мораторий эълон қилинди ва бу жараён жорий йил учун ҳам давом эттирилди.\nЯнги солиқ сиёсати доирасида иш ҳақига солиқ юки 1,5 баробар камайтирилди. Қўшилган қиймат солиғи ставкаси 20 фоиздан 15 фоизга туширилди. Бунинг ҳисобидан ўтган йили солиқ тўловчилар ихтиёрида 2 триллион сўм қолди. Бир йилда тадбиркорлар ихтиёрида шунча маблағ қолиши, албатта, уларга ўз бизнесларини ривожлантириш учун жуда катта қўшимча имкониятлар яратади.\nЭнг асосийси ушбу ўзгаришлар солиқ органлари ва тадбиркор ўртасидаги муносабатларни тубдан ўзгартирди. Барча даражадаги назорат қилувчи идораларда янги замонавий тизим жорий этилди. Ана шу тизим орқали ҳар бир корхона ва тадбиркор бўйича алоҳида-алоҳида иш олиб бориб, уларнинг қонуний фаолият юритишини таъминлаш, текширишни эса энг сўнгги фавқулодда чора сифатида адолатли ўтказила бошланди. Мазкур масала юзасидан, назорат идораларининг раҳбарлари парламент олдида ҳар чоракда шахсан ҳисобот бериб бормоқдалар.\nАлбатта, ушбу ўзгаришлар одамлар ҳаёти, иқтисодий кўрсаткичлар яхшиланишига ҳам сабаб бўлмоқда. Иқтисодиётда бизнес муҳити яхшиланган сари ўз-ўзидан инвестициялар оқими ҳам ортади. Масалан, 2019 йилда тўғридан-тўғри хорижий инвестициялар 4,2 миллиард долларни ташкил этиб, 2018 йилга нисбатан 3,7 баробар ўсди. Инвестицияларнинг ялпи ички маҳсулотдаги улуши 37 фоизга етди.\nАҳамиятлиси шу ва бошқа ўзгаришлар туфайли 2019 йилда Жаҳон банкининг “Бизнес юритиш” рейтингида 7 поғона кўтарилиб, бизнесни рўйхатга олиш кўрсаткичи бўйича дунёнинг 190 та давлати орасида 8-ўринни эгалладик ва энг яхши ислоҳотчи давлатлар қаторидан жой олди.\nЭнг асосийси рақамлар, рейтинглар ва албатта, инсонларимиз турмуш тарзи йилдан йилга яхшиланиб бормоқда ва давомлидир. Айни шу омил фуқароларимизнинг эртанги куни, яқин келажаги янада фаровон бўлишига ишонмоқда. Ўзига инонган халқнинг мустақиллигига ҳеч ким даҳл қилолмайди. Шундай экан ўз йўлимиздан асло ортга қайтмаймиз.


ОХИТ Бош ассамблеяси якунлари эълон қилинди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистоннинг Ғалла жамғармасини ва Озиқ-овқат саноати Ислом ассоциациясини ташкил этиш тўғрисидаги ташаббуси Озиқ-овқат хавфсизлиги Ислом ташкилоти Бош ассамблеясида қўллаб-қувватланди. Республика Ташқи ишлар вазирлигида ОХИТ Бош ассамблеяси якунлари эълон қилинди. Эслатамиз, сессия 24 аъзо-давлат делегациялари иштирокида 27-29 август кунлари Жидда шаҳрида бўлиб ўтди. Йиғилиш давомида иштирокчилар ОХИТ Бош ассамблеяси таркибини сайлашди. Жумладан, Саудия Арабистони раис, Тожикистон ва Гамбия – раис ўринбосари, Қозоғисто эса маърузачи бўлди. Учрашув мобайнида бюджет кўриб чиқилди, бешйиллик ҳаракат режаси ва қишлоқ хўжалиги соҳасига учйиллик инвестиция дастури қабул қилинди.\nЕРЛАН БАЙДАУЛЕТ, ГЕНЕРАЛЬНЫЙ ДИРЕКТОР СЕКРЕТАРИАТА ИОПБ:\n- Биз ғалла фондини яратишни режалаштиряпмиз. Яқин кунларда йирик миллий ва хусусий қишлоқ хўжалиги бирлашмалари иштирокида ишчи гуруҳ мажлиси режалаштирилмоқда. Агро-инвестициявий фонд тузмоқчимиз, бу Ислом олами давлатларининг умумий бозори ривожланиши учун муҳим ва манфаатли. Шунингдек, биз транспорт ва логистика, фан ва технологиялар маркази яратишни ўйлаяпмиз, келгусида жамлаш босқичида онлайн-биржа яратиш режаси бор.\nТаъкидлаймиз, Озиқ-овқат хавфсизлиги Ислом ташкилоти мақсади - қишлоқ хўжалиги соҳасида тажриба алмашиш, илғор технологияларни жорий қилиш, инвестиция жалб этиш ва бошқа долзарб вазифаларни ҳал этиш. Айни пайтда ОХИТ дунёнинг 34 давлатини бирлаштиради.\nОХИТ Бош ассамблеясиРеспбулика Ташқи ишлар вазирлигиОХИТҒалла жамғармасиОзиқ-овқат саноати


АҚШ ва Ўзбекистон 2021 йилда “стратегик ҳамкорлик мулоқоти”га ўтишни мақсад қилган.\nЎтган ҳафта Вашингтон президент Дональд Трампнинг 4 ноябрдаги сайловда собиқ вице-президент Жо Байденга ютқизганини инкор қилиши натижасида пайдо бўлган ғалати сиёсий гирдобда қолиб кетган бўлса ҳам дунёвий дипломатик операциялар ўз маромида қизғин давом этди.\nҒайриоддий келган йилда ташқи ишлар вазири Абдулазиз Комилов бошчилигидаги Ўзбекистон делегацияси ўтган ҳафта мамлакатнинг йиллик икки томонлама маслаҳатлашувларида иштирок этиш учун Вашингтонга ташриф буюрди.\n2009 йилдан буён ҳар йили ўтказиб келинаётган маслаҳатлашувлар икки мамлакат алоқалари даражасини белгилаб беради. АҚШ Давлат департаменти 2016 йилда таъкидлаганидек, маслаҳатлашувлар “ўзаро ишончни мустаҳкамлашга қаратилган умумий сиёсий масалаларимиз ҳамда икки томонлама ва минтақавий масалалар бўйича ҳамкорлик имкониятларини ривожлантириш учун тузилган сиёсий мулоқотдир”.\nЎзбекистон АҚШнинг Жанубий ва Марказий Осиёдаги асосий минтақавий манфаатларидан бири – Афғонистонга жуда яқин. Ўзбекистон делегацияси Вашингтонга келганида Трамп маъмурияти АҚШнинг Афғонистон ва Ироқдаги кучларини 2021 йил 15 январгача 2500 кишигача қисқартириш нияти борлигини эълон қилди.\nУшбу баёнот АҚШни 2021 йил май ойига қадар тўла чекиниш учун 2020 йил февралидаги АҚШ-Толибон келишувида белгиланган муддатга яқинлаштиргани сабабли катта эътиборни тортди.\nАммо танқидчиларнинг таъкидлашича, “Толибон” ушбу битимдаги мажбуриятларини, яъни “Ал-Қоида” билан алоқаларни узиш ваъдасини бажармаган, бу ҳарбий раҳбарлар томонидан тасдиқланган.\nCNN хабарига кўра, мудофаа вазири Марк Эспер Оқ уйга ноябрь ойи бошида махфий ҳисобот юбориб, қуйидагиларни таъкидлаган: “Қўмондонлик занжирининг бир овоздан тавсияси шуки, шартлар бажарилгунига қадар АҚШ Афғонистонда ўз таркибини камайтирмаслиги керак”.\n9 ноябрь куни Трамп Эсперни ишдан бўшатди.\n19 ноябрь куни Комилов мудофаа вазири вазифасини бажарувчи Кристофер Миллер билан учрашди. Бу пайтда Миллер ушбу лавозимда иш бошлаганига атиги 10 кун бўлган эди.\nУчрашув натижалари кутилганидек юмшоққина бўлди. У АҚШ ва Ўзбекистон ўртасидаги “хавфсизлик бўйича стратегик ҳамкорлик”ни яна бир бор тасдиқлади ва Ўзбекистоннинг “Афғонистон ичидаги тинчлик музокараларига кўмаклашиш, мамлакат иқтисодиётини тиклаш ва унинг Марказий Осиё минтақасига қўшилишини қўллаб-қувватлаш” бўйича саъй-ҳаракатларини мамнуният билан қабул қилди.\nАфғонистонда содир бўлаётган воқеалар нафақат бу давлат билан чегарадошлиги, балки сўнгги бир неча йил ичида қўшнига бўлган қарашлари ва муносабатини кескин ўзгарганлиги Ўзбекистон учун асосий масала ҳисобланади.\nАфғонистонни муаммо ва таҳдид сифатида кўрган Ислом Каримов давридагидан фарқли ўлароқ, Шавкат Мирзиёев ҳукумати Ўзбекистоннинг жанубий қўшнисига бўлган позициясини қайта йўналтирди. Денгизга чиқиш имконияти бўлмаган Ўзбекистон Афғонистонга ҳам денгизга йўл, ҳам ўзбек товарларининг жаҳон бозорларидаги канали сифатида жуда қизиқади.\nАҚШ ва Ўзбекистоннинг икки томонлама алоқалари шароитида ушбу қадам ҳал қилувчи аҳамиятга эга бўлди.\nЎтган ҳафта Давлат департаментида Комилов АҚШ давлат котибининг Жанубий ва Марказий Осиё ишлари бюроси ёрдамчисининг биринчи ўринбосари Дин Томпсон билан учрашди. Давлат котиби Майк Помпео ўша пайтда Яқин Шарққа саёҳат қилаётган эди.\nИкки томонлама маслаҳатлашувлар якунида эълон қилинган қўшма баёнотда кутилган қатор мавзулар қамраб олинган: “икки томонлама алоқаларнинг мустаҳкам суръати”, минтақавий хавфсизлик ва ҳамкорлик, иқтисодий ислоҳотлар ва инвестициялар ва одамлар ўртасидаги алоқалар.\nБаёнотда таъкидланишича, Қўшма Штатлар АҚШнинг Марказий Осиё бўйича февраль ойида эълон қилинган сўнгги стратегиясининг асосидан ўрин олган “муқаддас учлик” – “Ўзбекистоннинг мустақиллиги, суверенитети ва ҳудудий яхлитлигини тўла қўллаб-қувватлашини” тасдиқлади. (Помпеонинг янги стратегияни ишга тушириш арафасида февраль ойида Ўзбекистонда бўлиши бежиз эмас эди.)\nАҚШ Давлат департаменти “стратегик ҳамкорликнинг янги даври”, деб атаган Ўзбекистонга ёрдами 2019 йилда қарийб 100 миллион долларни ташкил этди, бу 2016 йилдагига нисбатан ўн баравар кўпдир. Мақсад ўсиб бораётган муносабатлар тезлигини таъминлашдир.\nБаёнотга кўра, Қўшма Штатлар “бу йил трансмиллий уюшган жиноятчиликка қарши курашиш ва қонун устуворлиги ҳамда коррупцияга қарши курашиш ташаббуслари учун 9 миллион доллардан зиёд ёрдам ажратмоқчи”.\nПандемия борасида баёнотда пандемия оқибатларига қарши курашда “Ўзбекистонга ёрдам бериш мажбурияти” қайд этилган.\nБаёнот асосан кутилганидек бўлса-да, унда бир нечта муаммолар яширинган. Масалан, таълим ва маданий алмашинувни кенгайтиришнинг аниқ йўлларини муҳокама қилишда баёнотда “АҚШ Тинчлик корпуси кўнгиллиларини Ўзбекистонга қайтариш режалари” қайд этилган.\nТинчлик корпуси 2005 йилда мамлакатдаги кўнгиллилар ва директорга виза муддати узайтириб берилмаганидан сўнг Ўзбекистондаги дастурини тўхтатди. Тинчлик крпусининг чиқариб юборилиши АҚШнинг Андижон қирғини бўйича Каримов ҳукуматини танқид қилиши билан доимий равишда боғлиқ эди.\nТинчлик корпуси Ўзбекистонда 1992 йилдан 2001 йилгача, сўнгра 2002 йилдан 2005 йилгача фаолият юритган. Март ойида Тинчлик корпусининг барча дастурлари тўхтатилган бўлса-да, кўнгиллиларни қайтариш бўйича ишлар олиб борилмоқда.\nҚўшма баёнот Ислом Каримов вафотидан кейинги тўрт йил ичида АҚШ ва Ўзбекистон ўртасидаги муносабатларда эришилган ютуқларни ифодалаш билан якунланади.\nИккала томон ҳар йили ўтказиладиган маслаҳатлашувлар даражасининг “стратегик ҳамкорлик мулоқоти”га кўтарилиши ҳақида хабар бериб, биринчи диалогни 2021 йилда Тошкентда ўтказиш режалаштирилган.\nГарчи мулоқот АҚШга янги раҳбарият келиши арафасида ўтказилса-да, АҚШнинг Марказий Осиёга нисбатан сиёсати сезиларли даражада ижобий ўзгариши эҳтимолдан йироқ эмас. Бу Ўзбекистон учун яхши янгилик.\nМақола The Diplomat нашрида эълон қилинган. “Элтуз” таржимаси\ndata-title="АҚШ-Ўзбекистон “стратегик ҳамкорлик мулоқоти”" data-description="
АҚШ ва Ўзбекистон 2021 йилда “стратегик ҳамкорлик мулоқоти”га ўтишни мақсад қилган.

Ўтган ҳафта Вашингтон ..." data-image="https://eltuz.com/wp-content/uploads/2018/05/rasm3832.jpg" data-url="https://eltuz.com/sas/215909/" data-services="facebook,odnoklassniki,twitter,telegram" data-counter="ig">\nМарказий Осиё давлатларига паст назар билан қарашини яширмайдиган Россия либерал демократик партияси лидери Владимир Жириновский ўзининг телеграм канали орқали ...


ИнтерФУТБОЛ :: Роналд Куман биографиясидаги қизиқарли фактлар\nРоналд Куман биографиясидаги қизиқарли фактлар\nГолландия футболи раҳбарлари ниҳоят, мамлакат миллий жамоасига янги бош мураббий танлашди - Роналд Куман.\nТушунарлики, «Эвертон»да иши сира юришмаган собиқ ҳимоячи олдида мураккаб вазифа кўндаланг турибди. У Голландия терма жамоасига аввалги важоҳатини имкон қадар тезроқ қайтариши керак.\nБу қандай важоҳат эканлигини кенжа Куман жуда яхши билади. Катта футболда ақлни шошириб қўядиган зарбалари билан «Стандартлар қироли» мақомини олган Роналд масъулиятли миссияни нечоғли уддалашини вақт кўрсатади, албатта. Биз эса ҳозирча унинг қизиқарли биографиясига бирров назар соламиз.\n1982 йил ёзининг иссиқ куни. «Камп Ноу»нинг энг юқори қаватида ўтирган 19 ёшли нотаниш голландиялик ногаҳон ёнидаги дўстига пичирлади: «Менга қулоқ тутсанг-чи, шунчалик баландда ўтирибмизки, бу ердан ҳеч нарсани кўриб бўлмайди.\nКим гол урганини билдингми? Мен билганим йўқ, лекин чамамда Бонек урди-ёв...». Майдонда Испания мундиали-82 доирасидаги Польша - Бельгия ўйини давом этарди. Поляклар якунда 3:0 ҳисобида ғалаба қозонишган, Роналд Куман эса ҳақ эди - ўша куни 3та гол ҳам афсонавий Збигнев Бонек номига ёзилган.\n«Испанияга Гронингендан енгил автомобилда келган ва 2 ҳафта давомида мазза қилгандик - эртакнамо вақтлар» - Куман кейинроқ ЖЧ-82 баҳона амалга ошган саёҳатини шундай таърифлаганди. У дўсти билан Барселонадаги иккинчи стадион - «Саррия»да Италия ва Бразилия термалари ўртасида кечган ўйинни ҳам воқеа жойида кузатган.\nЎшанда бетакрор Паоло Росси «хет-трик» қайд этиб, бразилияликларни ярим финал остонасидан ортга қайтариб юборганди - 3:2. Тез орада таътил кунлари тугайди ва Роналд Голландияга қайтади.\nОрадан 7 йил ўтгач, у яна Каталония пойтахтининг бош аренасида кўриниш бера бошлайди - сайёҳ эмас, футболчи сифатида.\nОтасини анча ортда қолдирган ўғил, акасидан яққол ўзиб кетган ука - Роналд Куман футболчилар оиласида ўсиб-улғайди. Айтиш мумкинки, футбол унинг тақдири эканлиги ўз-ўзидан аён эди.\nБироқ ҳимояда ўйнашига қарамай, ҳужумчилардан-да кўпроқ гол урганча эътиборга тушган Роналд «Барселона»дан таклиф олгач, роса иккиланади ва ўйлаб кўриши учун нақ бир йил вақт беришларини сўрайди. Каталония пойтахтига эса шахсан Йохан Кройфф аралашувидан кейингина йўл олади - марҳум мураббий Роналдга янги йил оқшоми қўнғироқ қилганди.\nКуман интервьюларидан бирида ўша воқеага алоҳида тўхталганди: «1988 йилнинг охирги лаҳзаларида Кройффдан қўнғироқ бўлди. «Охирги лаҳзалар» - бунда муболаға ишлатмаяпман. Дарҳақиқат, 31 декабрь куни соат чамаси 10 эди - кечқурун. Бу вақтда турмуш ўртоғимнинг ота-онаси олдида ўтиргандик.\nЙохан эса Мадриддан қўнғироқ қилган - «Барселона» 1 январь куни «Атлетико»га қарши майдонга тушишини билардим. Қисқаси, айни ўша лаҳзаларда қўнғироқ қилишини сира кутмагандим. У гўшакни кўтаришим билан мақсадга кўчди: «Роналд, бу мен - Йохан. Қўл остимда ўйнашингни истайман, жамоамга кераксан.\nКеласанми?» Бундан бир йилча олдин «Барселона» вице-президенти билан гаплашгандим. Ўша вақт ПСВда ўйнардим ва биз Эйндховендаги меҳмонхона олдида кўришганмиз.\nУ «Барса»да ўйнаш вариантига қандай қарашим ҳақида сўраганида, дангал жавоб бергандим: «Раҳмат, бу ажойиб ғоя, бироқ Голландияда яна бир мавсум қолмоқчиман - барчасини обдон ўйлаб кўраман. Агар таклифингиз бир йилдан кейин ҳам ўз кучини йўқотмаса, унда мендан ижобий жавоб эшитасиз».\nАслида Кройфф бўлмаганида, голландиялик ҳимоячи «Барселона»да 6 йил давомида шуҳратга кўмилмасди. Ҳар ҳолда, Куман илк ойларда танқидлар ва кучли босим остида қолганида, мураббий уни ўз ҳимоясига олади. У аввалига майдонда муносиб жой тополмайди - Кройфф кўрсатмасига асосан, ярим ҳимояга ўтади, аммо ҳеч нарсани эплолмай, таъна-дашномлар эшитади.\n«Чемпионат стартида «Мальорка»га қарши кечган ўша даҳшатли ўйин ҳамон хотирамда. Иссиқдан гўёки, эриб кетгандим... Ўнг қанот ҳимоясида Лопес Рекарте ҳаракатланган ва унинг барча узатмаларидан сўнг тўп бошим узра учиб ўтганди.\nИч-ичимдан илтижо қилганим ҳам эсимда: «Илтимос, лоақал бир марта тузукроқ «пас» бер!» Бироқ ҳаммаси бефойда. Ўша ўйиндан кейин бор ғазабимни мураббийга тўкиб-сочдим: «Йохан, жин урсин, нега мени ПСВдан бу ерга олиб келдинг?\nНега энди нуқул ярим ҳимояга қўйяпсан?!» Ўша куни майдонда жуда ношуд кўрингандим, боз устига, жамоамиз 0:1 ҳисобида ютқазганди. Қарангки, Йохан матбуот анжуманида ўз одатига кўра, мени яна ҳимоя қилди: «Бугун Роналд энг яхши ўйинчи бўлди».\nОчиғи, ҳайратдан ёқа ушлагандим: «Қанақасига, ахир мутлақо тушуниб бўлмас даражада ўйнадим-ку!» Кройфф эса аксинча, мени яна тинчлантирди: «Қолган йигитлар шунчаки, сенга қандай тўп узатишни билишмаяпти, улар ўйининг моҳиятини ҳали тушунишгани йўқ». Афсуски, даҳшат давом этди: меҳмондаги дастлабки 3та ўйинда 3та мағлубият... Бунга чидаш мумкин эмасди».\nБуюк Кройфф кейинроқ муаммо ечимини топади - Куманни шунчаки, ҳимояга суриб, унинг боғланган қўл-оёқларига эркинлик беради. Голландиялик эса бунга жавобан мураббий ва «Барса»га клуб тарихидаги асосий совринни тортиқ этади. Нега асосий? Чунки у биринчиси эди.\nҲа, 1992 йилнинг 20 май куни «Сампдория» ва «Барселона» ўртасида кечган Чемпионлар кубоги финали тақдирини айнан голландиялик ҳимоячининг жарима нуқтасидан йўллаган қойилмақом зарбаси ҳал қилганди. Ўша гол Куман учун «кўк-анорранг» либосда урганлари орасида энг муҳими бўлса, ажабмас.\nУмуман, Роналд Каталония клубида ёрқин из қолдирди: 192та ўйин, 67та гол, 10та соврин (Испания чемпионатининг 4та олтин медали, мамлакатнинг 3та суперкубоги ва 1та кубоги, 1та Европа суперкубоги ҳамда Чемпионлар кубоги бош соврини).\nАйтиш жоиз, Куман биргина жарима зарбалари ҳисобига Каталония клубининг ўтмиш ва келажакка дахлдор ҳар қандай рамзий жамоаси ҳимоясида ўзига жой ҳозирлаган.\nУ дарвозани нишонга олаётган вақти тарихга қарата зарба йўллаётганини билганмикан? «Ўша кун воқеларини яхши эслолмайман. Қўполлик бўлгани аниқ хотирамда, гол эса... Умуман, финални телевизор орқали атиги бир марта қайта томоша қилганман, холос. Эсимда қолгани - ўйиндан кейин мутлақо ухлолмагандим.\nҲар соатда ўрнимдан туриб, беихтиёр бақирганман: «Қандай зўр зарба! Чемпионлар кубоги бизда! Мен гол урдим! «Барса» ютди!» Аммо ўша вақт қанчадан-қанча одамларга қандай қувонч улашганимни тасаввур ҳам қилолмагандим.\nЭртаси куни Барселона кўчаларида миллионлаб бахтиёр одамларни кўриб, карахт бўлиб қолганман. Ақлга сиғмас ва унутилмас лаҳзалар. Финалда кийган футболкамни қаерда сақлаяпман?\nПортугалиядаги уйим-да алоҳида рамка ичида! Бутсамни-чи? Уни музейга топширганман», - деганди сеҳрли зарба муаллифи ЧК финали ҳақида.\nКуман ва Кройффни боғлаб турадиган яна бир ажойиб тарих бор. Роналд буни алоҳида ҳикоя қилган: «Турмуш ўртоғим Бартина ўғлимиз - Тимни дунёга келтирган кунни бир умр эсдан чиқармайман. Ўшанда Сан-Себастьянда ўйнаган ва мен гол ургандим.\nЙохан ўйин куни менга индамасдан кимнидир Барселонага жўнатган ва машинасини келтириб беришини сўраган. Хуллас, ўйин тугагач, жамоа меҳмонхонада қолган, иккимиз эса дарҳол қайтганмиз.\nУ йўлда хитоб қилди: «Шошилиш учун асосимиз бор, шундай эмасми?» Шу тариқа ўғлим Тимнинг туғилиш онларига етиб келдик. Памплонадаги хавфли бурилишлар, мураккаб йўлни қандай босиб ўтганимиз кечагидек ёдимда.\nАгар Кройфф ташаббус кўрсатмаганида, Бартина олдига келишга улгурмасдим. Ажойиб тарих...».\nКуман «Барса» билан хайрлашгач, футболчилик фаолиятига ўз юртида, аниқроғи, «Фейеноорд»да нуқта қўйди ва дарҳол мураббийлик юришини бошлади. Мана, 54 ёшга тўлишига қадар Испания, Голландия, Португалия ва Англия клубларида ишлаб, яхшигина тажриба тўплади.\nЭнди эса илк марта терма жамоа бошқарувини қўлга олди. Унинг олдида голланд футболини инқироз ҳолатидан олиб чиқишдек масъулиятли вазифа турибди.\nАйтганча, Роналд 20 йил олдин ўз мамлакати миллий жамоасида ишлаб кўрганди - иккинчи мураббий ролида. Демак, тўлақонли дебют вақти келди. Роналд, улуғвор миссияни бажаришга тайёрмисан?


04 август 2020, Тошкент вақти: 05:04\nБюджет ишчилари Бухородаги Хазрати Имом қабристонини тозалашга чиқарилди\nЎзбекистон мудофаа вазирлиги ходимлари¸ харбий хизматчи¸ ўқитувчи¸ боғча тарбиячилари¸ ҳамшира ва бюджетдан ойлик олувчи бошқа юзлаб ходимлар бир ойдан бери Бухоро шаҳридаги Хазрати Имом қабристонини тозалашга сафарбар қилинган.\nМатбуотга гапириш ваколати бўлмагани учун исми сир қолишини сўраган Бухоро вилоят ҳокимлиги мулозимига кўра¸ жорий йил сентябр ойида Бухорода халқаро мусулмонлар форуми ўтказилаëтгани боис Ҳазрати Имом қабристонида ободончилик ишлари олиб борилмоқда.\nБухорода мажбурий меҳнат\nАсли Бухородан бўлган блогер Умид Ғафуровнинг ижтимоий тармоқларда эълон қилган видеомурожаатига кўра¸ ушбу “ободончилик” ишлари ҳар куни соат еттидан бошланмоқда:\n-Ҳокимлик бюджет ходимларини мажбурламоқда. Мактаб ўқитувчилари ва солдатлар эрталаб келишади. Тонгги еттида ҳокимлик одам йўқлама қилади. Бу ҳолат мана бир ойдирки давом этмоқда. Қабристонни обод қилиш керак. Лекин нега қабристон текин мажбурий меҳнат ҳисобига обод қилиниши керак? - дейди ўзининг видеомурожаатида Умид Ғафуров.\nОзодлик билан суҳбатда Умид Ғафуров қабристонни обод қилишга Бухорода истиқомат қиладиган онаси ҳам мажбурланганидан ташвиш билдирди.\nҒафуровнинг чиқиши ортидан унинг онаси 2 август куни шаҳар ҳокимиятига чақиртирилган ва ободонлаштириш ишларига ихтиёрий равишда чиққани ҳақидаги тилхатга имзо қўйишга мажбурланган.\nХазрати Имом қабристони\nМулозим қисман тасдиқлади\nОзодлик Бухоро вилоят ҳокимининг жамоат ва диний ташкилотлар билан ишлаш бўйича ўринбосари Зокиржон Ҳидоятовга қўнғироқ қилди.\nТелефонни кўтарган мулозим ўзини таништирмаган ҳолда мажбурий меҳнатга Бухорода юз фоиз чек қўйилганини иддао қилди.\nҲокимлик мулозими иддаосига кўра¸ “қабристондаги ободончилик ишларида бюджет ходимлари ўз истаги билан қатнашмоқда”.\nМулозим бу ободончилик ишларида тиббиëт ходимлари ҳам қатнашаетганини инкор қилмади:\n- Асосан шаҳар ҳокимлиги ободончилик бошқармаси ходимлари шуғулланмоқда. Иссиқда бу ходимларга бир кори ҳол бўлмасин, дея врач ва ҳамширалар ҳам қабристонга келган. Яъни ҳар ким ўз вазифаси билан шуғулланмоқда¸ - дейди мулозим.\nОзодлик мухбирининг “қабристонда солдатлар нима қилиб юрибди?” деган саволига жавоб берган мулозим "ободончиликда қатнашиш аскарлар низомида белгилаб қўйилган" дея таъкидлади.\nАскар - қабристон фарроши эмас\nЎзбекистон Мудофаа вазирлигининг юқори мақомдаги мулозимининг Озодликка исми сир қолиши шарти билан айтишича, “аскарларнинг ҳоким буйруғи билан бир ой давомида ободончилик ишларига жалб қилиниши низомда кўрсатилмаган"\n- Бир кун ҳашарга чиқиши мумкин. Майли, қабристонни обод қилиш - бу савоб. Аммо бир ой давомида Мудофаа вазирлиги ходимлари ва ҳарбий хизматчиларнинг фаррошлик қилиши мантиққа тўғри келмайди. Ҳоким ўзини мудофаа вазиридан ҳам катта деб билиб, мунтазам армияни қабристон тозалашга сафарбар қилибди. Конфликт чиқмасин деб, индаганимиз йўқ. Лекин ҳокимнинг ҳарбий ҳизматчиларни ишлатишга ҳақи йўқ¸ - дейди Мудофаа вазирлиги мулозими.\nХалқаро ташкилотларнинг мажбурий меҳнатга қарши курашиш ҳақидаги тинимсиз чақириқлари ортидан Ўзбекистон ҳукумати мажбурий меҳнатни тақиқлаган эди.\nОта ва қиз мажбурий меҳнатни қоралади¸ ҳокимлар ўз билганидан қолмади\nПрезидент Шавкат Мирзиёев жорий йилда Сирдарё вилоятининг Сайхунобод туманида қилган чиқишида, бюджет ходимларини ободончилик ишларига жалб қилинишини қоралаган эди:\n- Очиқ гап, бу менда нафрат пайдо қиладиган нарса. Бир пайтлар ўзим шунга қаршилик қилган ишларга бугун кўзбўямачилик қилиш, одамларни, айниқса, ижтимоий соҳа одамларини, мактаб, ўқувчиларни мажбурлаб ободонлаштиришга чиқариб, қўйишларинг бу фақат менга эмас, балки сиёсатга хиёнат. Агар бундан буён бирорта ҳудудда врач, ўқитувчи, талабани ободонлаштришга жалб қилса, жазо жуда қаттиқ бўлади. Қонун олдида мен сизларни ҳаммаларингни жазолайман¸ - дея огоҳлантирган эди президент Шавкат Мирзиëев.\nЎзбекистон Ахборот ва оммавий коммуникациялар агентлиги директори ўринбосари, Ўзбекистон президентининг қизи Саида Мирзиёева 16 май куни Facebook саҳифасида қилган баёнотида тиббиёт ходимлари, ўқувчилар ва ўқитувчиларнинг мажбурий меҳнатга жалб этилишини "баркамол авлодни тарбиялашда энг кўп ташвишга солаётган беш муаммонинг бири" сифатида тилга олган эди.


UFC юлдузи Конор МакГрегорнинг фаолияти, ютуқлари, шахсий ҳаёти ва бошқалар ҳақида! / Olamsport.com\n09 май 15:10\nТеглар : Конор МакгрегорМиржалол НорматовUFCMMAКонорМакГрегор\nБугун айнан Конор МакГрегор ҳақидаги катта ва қизиқарли мақолани эътиборингизга тақдим этамиз. Ўқиб чиқинг, кетган вақтингизга ачинмайсиз.\n"UFC"нинг вазн тоифасидан қатъи назар тузиладиган рейтингида 8-ўринни эгаллаб турибди. "Sherdog" рейтинги эса МакГрегорни енгил ва ўртаенгил вазн тоифаларидаги рейтингида биринчи, вазн тоифасидан қатъи назар тузиладиган рейтингида 8-поғонани эгаллаган.\nКонор МакГрегорнинг энг яхши нокаутлар\nКонор 1988 йилнинг 14 июлида Дублин шаҳрида дунёга келган. Дублиннинг Крамлин қишлоқчасида ёшлигини ўтказган. Айнан ўша ерда у спортга қизиқишни бошлаган ва футбол билан шуғулланган. "Лудерс Селтик" таркибида ўйнаган ва "Манчестер Юнайтед" жамоасига мухлислик қилган.\nКонор МакГрегор болалигида\n2006 йилда у оиласи билан Лукан шаҳрига кўчиб борган ва "Colaiste Cois Life" номли мактабга қатнаган. Мактабдан кейин сувсозлик касбини ўрганган. Орадан вақт ўтиб, у бўлажак UFC жангчиси Том Иган билан биргаликда ишлай бошлаган. Ўша вақтда у аралаш қоидалар бўйича жангларга ҳам қизиқиб қолган. 16 ёшида эса SGB жамоаси аъзоси бўлган.\n"Онам - фаолиятимдаги муҳим инсон. Оғир дамлар келганида, нима қилишни билмай спортдан кетишни ўйлаганимда онам мураббийим билан гаплашиб, мени шуғуллантирган. Шу боисдан, мен буни ҳар куни эслайман", - деди у.\nУнинг онаси эса ҳар бир жангини томоша қилади ва ўғлининг ғалабалари гувоҳи бўлади.\nКонор МакГрегор онаси билан\nАралаш қоидалардаги профессионал фаолиятини у енгил вазнда бошлаган. 10 ғалаба ва 2 мағлубият қайд этганидан кейин у бир вазн тоифа пастроқда жанг қилди ва икки совринни қўлга киритди. "Cage Warriors" номли ташкилот турнирида чемпионликка эришди.\nКонор МакГрегор "Ultimate Fighting Championship"да\nМуваффақиятли натижалар қайд этганидан кейин UFC у билан шартнома имзолади. Унинг янги промоушендаги илк жанги "UFC on Fuel TV: Mousasi. Latifi"да бўлиб ўтди. Ўша куни Конорга Маркус Бримейж рақиблик қилганди. Жанг Бримейжнинг устунлиги билан бошланган бўлса-да, у ирландиялик спортчига аниқ ва техник зарбалар бера олмади. Жағига берган бир неча оғир зарбалардан кейин рақиб ерга йиқилди, МакГрегор эса ҳужумни давом эттираётган бир вақтда рефери жангни якунлаб, ғалабани қайд этди.\nКейинги жанг эса "UFC Fight Night 26"га белгиланди ва у ерда англиялик Энди Оглга қарши октагонга чиқиши лозим эди. Бироқ, орада унинг эски жароҳати қайталаниб қолди ва унинг ўрнини Макс Холлоуэй эгаллади.\nМакГрегор жанг давомида тўлиқ ташаббусга эга бўлди ва Холлоуэй устидан ишончли ғалабага эришди. Бу ирландиялик спортчининг ҳакамлар очкоси орқали қозонган ягона ғалабаси ҳисобланади. Иккинчи раунднинг ўрталарида у тиззасида жароҳат борлигини ҳис қилди. Тиббий текширувларга кўра, унинг тиззаси суякларини боғлаб турган бўғимда жароҳат борлиги маълум бўлди. Шундан кейин шифокорлар уни 10 ой вақт давомида жангларга қатнашишга рухсат бермади.\nДаволаниб бўлганидан кейин у жонажон Дублинидаги "UFC Fight Night 46" саройидаги жанг оқшомида асосий қаҳрамон бўлди. Аввалига унинг рақиби Коул Миллер бўлиши керак эди. Бироқ у машғулотда бармоғини синдириб олди ва жангда қатнашмади. Унинг ўрнини бразилиялик Диего Брандан эгаллади ва илк раунддаёқ мағлуб бўлди.\nКонор ижросидаги нокаутлар:\n"UFC 178" турнирида у ҳали нокаутга учрамаган америкалик Дастин Порьени техник нокаут билан мағлуб этди. Бутун бир жанг давомида Конор рақибини яқин масофаларда зарбалар билан сийлаб турди.\nОрадан бир ой ўтиб, промоушен "UFC Fight Night 59" турнири ҳақида эълон қилди ва қаҳрамонимиз унда германиялик Деннис Зифер билан жанг олиб боради.\nИрландиялик спортчи бу сафар ҳам нокаутни қайд этди. Катта ташаббусга эга бўлган Конор иккинчи раундда рақибни мағлубиятга учратди. Шундан сўнг у томошабинларни амалдаги чемпион Жозе Алду билан бўлган ҳодиса орқали ҳайратга солади. Рефери баҳсни якунлаганидан кейин Конор Алду томонга боради ва тўрнинг устига чиқиб, чемпионга қарата нималардир деб бақиради.\nКонор МакГрегор - ўртаенгил вазн тоифасидаги вақтинчалик чемпион\n2015 йилнинг январь ойида UFC чемпионлиги учун Конор МакГрегор ҳамда Алду ўртасидаги кураш куни аниқ бўлди.\nЖанг 2015 йилнинг 11 июль кунида бўлиб ўтиши керак эди. Беллашув "UFC 189" турнири доирасида ўтказилиши аниқ бўлди. Март ойида эса жаҳоннинг 8 шаҳрида 20 кунлик тур бўлиб ўтди. Риода бошланиб, Дублинда якунланган тур мусобақа учун яхшигина реклама учун хизмат қилди.\nЖаҳон тури давомида МакГрегор Алду номига кўплаб "илиқ сўзлар" йўллади: барчаси Риодаги нигоҳлар тўқнашувида бошланган бўлса, Ирландия пойтахтида ўтказилган матбуот анжуманида МакГрегор бразилияликнинг чемпионлик камарига "ҳамла" қилганида авжига чиқди.\n23 июнда Алду қовурғасидан жароҳат олгани маълум қилинди ва шу сабабли жанг бекор қилинди. Ташкилот ҳар эҳтимолга қарши бошқа рақибни танлаб қўйганди. У "NCAA"нинг икки карра соҳиби - Чед Мендес эди.\n30 июнь кунида Дана Уайт Алду турнирда қатнашмаслигини расман маълум қилди. Унинг ўрнини Мендес эгаллади. МакГрегор эса нокаутли сериясини давом эттирди ва UFCда яримўрта вазн тоифасида вақтинчалик чемпионга айланди.\nУшбу совринни қўлга киритганидан кейин "The Ultimate Fighter" реалити-шоусининг 22-мавсумида Европа жамоасининг мураббийи сифатида қатнашди. Телешоуда у ушбу турнирда фақатгина ўз жамоадоши ва спарринг-ҳамкори Артём Лобов учун қатнашаётганини маълум қилди.\nМакГрегор - яримўрта вазн тоифасидаги чемпион\n2015 йилнинг августида МакГрегорнинг Алду билан жанг санаси эълон қилинди. Бу сафар жанг 12 декабрь кунида ўтказилиши режалаштирилди.\nМакГрегор матбуот анжуманида Алдуни мағлуб этадиган бўлса, енгил вазн тоифасига ўтишини маълум қилди.\n2015 йилнинг 12 декабрь кунида МакГрегор Алдуга қарши "сетка"га тушди. Ўша куни кутмаган воқеа содир бўлди. Конор 13-сониядаёқ рақибининг жағига зарба бериб, Алдуни чемпионликдан маҳрум қилди. Даҳшатли нокаут!\nМана шундай рақиб устидан қозонилган ғалабадан кейин у "UFC 196" рейтингини бошқарди. Унда Конор енгил вазнда соврин учун асосий даъвогар бўлиши айтилганди ва Рафаэль дуз Анжуз билан жанг ўтказиши керак эди.\n2016 йилнинг 23 февраль кунида Анжуз оёғидан жароҳат олгани ва жангда қатнашмаслигини маълум қилди. Орадан бир кун ўтиб, ташкилот Анжузнинг ўрнига бошқар жангчи топди. Бироқ жанг яримўрта дивизионда бўлиб ўтди. Олдинроқ МакГрегорнинг мураббийи шогирди яримўрта вазнда амалдаги чемпион Робби Лоулерга қарши жанг ўтказишга тайёрлигини айтганди.\nДиасга қарши жанг МакГрегорнинг фаоллиги билан бошланди. Қўлда ҳам, оёқда ҳам яхши ишлаган Конор жангда яхши ҳаракат қилди ва масофани ушлаб тура олди. Биринчи раунднинг иккинчи ярмида у Диаснинг қошини ёрди, бироқ ташаббус рақиб томонига ўта бошлади. Бу эса Конорнинг ишларини ортга, Диасникини эса олдинга сурди. Раунд партер билан якунланди, Диас ирландияликнинг оёқларини ушлаб олганди. Бироқ бу МакГрегорга халал бермади ва сўнгги сонияларда рақибига кетма-кет зарбалар сериясини ёғдириб ташлади.\nИккинчи раундда у яна Диасга штурмлар уюштирди ва юзини қонга белаб ташлади. Бироқ раунднинг ўрталарида МакГрегор рақибнинг иккилик зарбасини ўтказиб юборди. Шундай бўлса ҳам олдинги ҳолатига қайтишга интилди. Диас босимни оширишга интилди, Конор клинчдан чиқиб кетиб, Диаснинг оёғига ташланди. Айнан ушбу жангда Конор илк мағлубиятини тан олишга мажбур бўлди.\nЖангдан кейин Конор ўз мағлубиятини шу тарзда тасвирлади: "Менда имконият бор эди. Бироқ мен ўз кучимдан нотўғри фойдаландим. Одатда менинг зарбаларимдан кейин рақиблар менинг остимга қулаб тушишарди. Бироқ Нэйт зарбаларимни яхши қабул қилиб олди. Менимча, унинг вазни бунга сабаб бўлди. Унинг олдида бош кийимимни ечаман. Нэйт яхши жанг қилди, зарбаларимдан қочишга муваффақ бўлди. Бунга эса масофа сабаб бўлди. Айрим вазиятларда чап қўлим унга етмади. Айланиб тепишда ҳам камчиликларга йўл қўйдим. Бу ўйин, ютамиз ва ютқазамиз. Бу ўйиннинг бир қисми. Бугун юта олмадим. Мен қайтаман", - деди у.\n20 август куни эса Лас-Вегасда "UFC 202" турнири доирасида Конор 5 раундлик жангда Диасни ҳакамлар қарорига кўра, мағлуб этди.\nЖанг шафқатсиз тарзда ўтди. Конор жангни ақлли ўтказди ва рақибига зарба бериш имкониятларини камайтириб ташлади. Тўқнашув учун унинг гонорари 3 миллион долларни ташкил этди.\n2016 йилнинг 12 ноябрь куни "UFC 205"нинг асосий жангида МакГрегор Альваресни иккинчи ранддаёқ мағлуб этди ва UFC тарихида бир вақтда икки тоифада чемпионликка эришган илк жангчига айланди. Жанг ирландияликнинг ташаббуси билан бошланди. Биринчи раундда у октагонда мезбондек ҳаракат қилди ва икки бора рақибнинг бошига аниқ зарба берди. Иккинчи раундда эса Конор зарбалар сериясини тутди ва ғалабага эришди ва америкалик рақибдан енгил вазндаги чемпионликни тортиб олди.\nКонор МакГрегор боксда Флойд Мейвезерга қарши\n2016 йилнинг май ойида UFC жангчиси Конор МакГрегор ва афсонавий боксчи Флойд Мейвезер ўртасида жанг бўлиши эълон қилинди. Бундан олдин Флойд фаолиятини якунлаганини расман маълум қилганди, бироқ Конор омма олдида унинг манзилига босим ўтказувчи сўзлар йўллади ва рингга қайтишга чорлади. Шу тариқа жанг 2017 йилнинг 26 августига белгиланди.\nЖанг 10 раунд давом этди. Илк раундда ирландиялик озми-кўпми ҳужум қилди. Бироқ 4-раундга келганида Мейвезер жангдаги назоратни ўз қўлига олди. 9-раундга келганида жанг якунланиши мумкин эди. 10-раундда эса Конор зарбалар сериясини қабул қилиб олди. Рефери эса техник нокаут қайд этиб, жангни якунлади.\nМакГрегор учун ушбу жанг профессионал боксдаги биринчиси бўлди. Мейвезер эса афсонавий Рокки Марчианонинг рекордини янгилади ва кетма-кет 50-ғалабага эришди.\nКонор 2018 йилнинг 5 апрелида Хабиб Нурмагомедов ва Макс Холлоуэ жанги бўлиб ўтадиган Нью-Йоркка учиб борди ва Хабиб Нурмогамедовнинг автобусига ҳужум қилди. У шу тариқа Хабиб билан тушунмовчиликка бориб қолган дўсти ва спарринг-ҳамкори Артём Лобовни ёнини олмоқчи бўлди. Қаҳрамонимиз Хабиб ўтирган автобусга ҳужум қилди ва ойнасини синдирди. Жангчи Майкл Кьезанинг юзини яралади. Шунингдек, энг енгил вазн тоифасидаги жангчи Роуз Намаюнасга ҳам жароҳат етказди.\nКонорнинг совринлари ва ютуқлари:\n- Яримўрта вазн тоифасида "UFC" чемпиони.\n- Енгил вазн тоифасида "UFC" чемпиони (собиқ).\n- Ўртаенгил вазн тоифасида "UFC" чемпиони (собиқ).\n- Ўртаенгил вазн тоифасида "UFC"нинг вақтинчалик чемпиони (бир бора).\n- Маркус Бримейжга қарши ўтган жангда "Кечанинг энг яхши нокаути" соврини соҳиби (бир бора).\n- Диего Брандао, Дастин Порье, Деннис Зифер, Чед Мендес ва Жозе Алдуга қарши жангларда "Кечанинг энг яхши иштироки" (5 марта) соврини эгаси.\n- Нейт Диасга қарши жангда "Кечанинг энг яхши жанги" (1 марта) соврини соҳиби.\n- Ўртаенгил вазн тоифаси "Cage Warriors Fighting Championship" турнири соврини соҳиби (бир марта).\n- "World MMA Awards" ташкилотининг 2014 йилдаги энг яхши жангчиси.\nКонор МакГрегорнинг жанг услуби:\nМакГрегорнинг ММАда ноодатий услуби бор. Жо Роган ва Доминик Крус каби машҳур спорт таҳлилчилари уни ўзгача жангчи деб ҳисоблашади. Ирландияликнинг бокс ва таэквондода яхши қобилияти бор. У ўз оёғи, боши, ўнг ва чап қўлларида бир хил зарбалар бера олади.\nШунингдек, у октагон ташқарисида ўзини тутиши билан ҳам бошқалардан ажралиб туради. Ирландиялик ўз манзилига айтилган сўкиниш, ҳақоратлашга жавоб беришдан қочмайди. Ҳар бир жангидан олдин рақиби манзили томон "тош отади". Унинг баралла айтган гаплари ОАВнинг доимий эътиборида бўлади. МакГрегор жанг томошабинларининг аудиторияси кўпайиши учун, уни қандай "сотиш" кераклигини ҳам билади.\n2007 йилда Ди Девлинга уйланади. Улар Ирландиядаги тунги клублардан бирида танишиб қолишган. "У менга ёқиб қолди ва у билан яхшироқ танишишга интилдим. Илк танишган кунимизда у жуда чиройли эди. Менга шундай қизлар ёқади", - дейди Конор.\n"Конорнинг нимаси менга ёққан? Илк танишганимиздаёқ мени кулдиришга интилган. У ҳар қандай ҳолатда ҳам кайфиятни кўтаришга ҳаракат қилади. Бу эса мен учун жуда ҳам муҳим", - деди Ди.\nДи Девлин энг қийин вақтларда Конор билан бирга бўлди. Конор бир неча марта ўз ютуқларида Дининг ҳиссаси катта эканлигини айтиб ўтган.\nКонорнинг ўзи Ди ҳақида гапирди: "Биз Ирланияда, Дублиндан 30 километр узоқликда ижарага олинган квартирада яшаганмиз. Унга 188 евро пул тўлардик. Менинг қиладиган ишим йўқ эди ва вақтимни залларда ўтказардим. Чемпион бўлишимга ишонардим. У эса менга ишонаверди, ишонаверди. Қийинчиликларга қарамай мени тўғри тушунди ва ўзини менга ишонди. Машғулотлардан чарчаб келганимда у менга: "Конор, биламан, сен барчасига қодирсан!.\nЭндиликда мен миллионлаб доллар ишлаб топяпман. Жангларим 50-70 минглаб мухлисларни ўзига жалб этмоқда. Ўзимга истаган машинани, кийимни, уйни сотиб олишга қурбим етади. У эса бунданда ортиғига ҳақли. У ҳар доим ёнимда бўлди ва барчасини уддалашимга ишонди".\n2017 йилнинг 5 май кунида жуфтликнинг ўғли дунёга келди ва унга Конорнинг отаси шарафига Конор Жек МакГрегор деб исм қўйишди. Айни пайтда болакай улғайиб қолган. Конор эса уни келажакда ўзига ўхшаган спортчи қилиб тарбиялаш ниятида.


АНДИЖОН – “Samsung ширкати мижозларга ваъда қилган хотира карталарини ҳалигача бермади”\n22 январ 2019, Тошкент вақти: 03:04\nАНДИЖОН. “Samsung бренди жорий йил 20 августдан 20 сентябргача Андижонда акция ўтказди. Акция шартига кўра, ширкатнинг A8, S9 каби янги моделларини сотиб олган мижозларга 32 гб ўлчамдаги (S9 модели учун 256 гб) хотира картаси совға тариқасида берилиши керак эди. Мен ҳам 3 сентябрь куни Андижон шаҳридаги “Холис” савдо мажмуасидан Samsung А8 (2018) моделини сотиб олдим. Сотувчи йигитлар телефон қутиси ва рақамларини рўйхатга олишди. Хотира карталари 3-4 кунда келиши ва дарҳол тарқатилишини маълум айтишди. Мен 6-7-навбатга ёзилдим. Мендан кейин тахминан 30-40 дақиқа ичида яна ўндан ортиқ мижоз ёзилди. 14 октябрь ўтган бўлса-да, ҳалигача акцияда ваъда қилинган хотира карталари берилмади. Ширкат ажратган карталар ўзлаштириб юборилганми? Ёки компаниянинг ўзи ушбу алдовни амалга оширганми? Мутасадди органлар ушбу ҳолатга эътибор қаратишини сўрайман”.\n(Бу хабар Озодликка 11 октябрь куни юборилган. Sizdan Telegram рукнида чоп этилган муштарийнинг мурожаатини ўрганиш учун ва бу воқеага ўз муносабатини билдириш учун Озодлик Samsung компаниясига ҳам платформа беришга тайёр)


Ҳизб-ут-Таҳрир ва Ислом Каримов (2-ӄисм)\n26 феврал 2021, Тошкент вақти: 06:48\nФарангис Саид Маълумотларга кўра, бугунги кунда Ўзбекистонда ҲТга аъзоликда айбланиб, ӄамоӄ жазосига маҳкум этилганлар сони 5 минг одамдан кўпроӄ. Тошкент расмийлари ҲТнинг минтаӄага таҳдид солаётганини таъкидлайди.\nБўҳронларнинг олдини олиш халӄаро тадӄиӄотлар гуруҳининг Ўшдаги ваколатхонаси раҳбари Дэвид Люис эса ҲТнинг МОдаги фаолияти кўлами аслида унчалик кенг эмас, деб ҳисоблайди:\n”ҲТ мафкураси тарӄалишда давом этмоӄда, аммо бунинг кўлами МО ҳукуматлари таъкидлаётганидек, катта эмас. Тожикистон жанубида бир неча киши ҳибсга олинди. Қирғизистон шимолида ҳам шундай ҳоллар ҳаӄида маълумотлар бор. Аммо ҲТнинг ўзаги Ўзбекистонда. Қозоғистонда ҳам унинг таъсири кучаяётгани ҳаӄида айтилмоӄда, аммо ёшларнинг кўпчилиги ҲТга унчалик катта ӄизиӄиш билдиришмаяпти.”\nИнсон ҳуӄуӄлари фаоллари фикрича, Ўзбекистон ҳукуматининг ҲТга ӄарши олиб бораётган кампанияси фуӄароларнинг эътиӄод эркинлигини чеклаш сиёсатининг бир ӄисмидир. ҲРУ ташкилотининг Тошкентдаги вакиласи Эллисон Гилл Ўзбекистонда ҳатто намоз ўӄиган киши ҳам ҲТга аъзоликда айбланиб, ҳибсга олиниши мумкинлигини айтади:\n”Кўплаб одамлар ҲТга аъзоликда айбланиб, таъӄиб ӄилинмоӄда. Айни ваӄтда эътиӄоди мусулмон бўлган, бироӄ ҲТга ӄўшилмаганлар ҳам мазкур гуруҳга аъзоликда гумон ӄилиниб, тазйиӄлар нишонига айланяпти. Ҳукумат ўзини мусулмон, деб ҳисоблаган, лекин давлат томонидан рухсат этилган масжидга бормайдиган одамларни ҲТ ёки ваҳобийлик оӄимига мансуб, деб ӄамашга тайёр.”\nТожикистонда ҳам кейинги йил ичида ҲТга ӄарши ҳаракатлар кучайди. Ҳукуматни айрим диндорлар ҳам ӄўллаб-увватламоӄда. Масалан, тожикистонлик имом Саидбек Бойзода ҲТ мафкураси Исломга зид, деб ҳисоблаётганлардан:\n”Албатта, ҲТ жамият учун хатардир. У диний хатар, чунки у Исломга зид мафкурага таянади. У фойдага ӄараганда, кўпроӄ зарар етказаяпти. ҲТ мафкураси парокандаликка олиб келяпти. ҲТ аъзолари Исломдан ниӄоб сифатида фойдаланиб, аслида Исломга ҳеч алоӄаси бўлмаган ҳаракатларни амалга оширмоӄда,” - дейди фаолияти ҳукумат томонидан рухсат этилган тожикистонлик имом.\nХўш, ҲТ мафкураси чиндан ҳам Исломга зидми?\nТашкилотнинг тўла номи “Ҳизб-ут-Таҳрир Ал-Исломий”, яъни Исломий ҳалоскорлик партиясидир. Ташкилотга ХХ-асрнинг 50-йилларида Яӄин Шарӄда асос солинган. ҲТ мафкураси МОга бундан ӄарийб 10 йил аввал кириб келди.\nМаӄсади халифаликка асос солиш эканини эътироф этар экан, ҲТ бунга зўравонликсиз, фаӄат тинч йўл билан эришмоӄчи эканини баён ӄилади. Зеро, дейди ташкилотнинг Лондондаги ваколатхонаси ходими доктор Имрон Воҳид, буни Ислом асослари таӄозо этади:\n” Ислом бегуноҳ одамларга ҳужум ӄилишни ӄоралайди.”\nҲТнинг Қирғизистондаги аъзоси Султон Бадалов зўравонликни ўзи учун номаӄбул ҳисоблашини айтиб, бунинг сабабларини Ислом тамойиллари билан изоҳлайди:\n”Исломда бировни ўлдириш, бировнинг ӄонини тўкиш ҳаром ҳисобланади. Нафаӄат, мусулмон мусулмонни, балки мусулмон одам бегуноҳ кофирни ҳам ўлдириши мумкин эмас.”\nДемак, ташкилот вакилларининг таъкидлашича, ҲТ зўравонлик йўлини танламаган. “Тинч йўл” деганида ҲТ вакиллари айнан нимани назарда тутади? Бу ҳаӄда лавҳанинг учинчи ӄисмида сўз боради.


ЎзА - Зиёрат туризми ва сайёҳлик салоҳиятининг янги истиқболлари\n22.02.2019 21:35:07 Чоп этиш версияси\nБухоро шаҳрида ўтказилган I халқаро “Зиёрат туризми” форуми ана шу чора-тадбирларнинг узвий давоми бўлди.\nФорум Ўзбекистон Республикаси Туризмни ривожлантириш давлат қўмитаси томонидан Бухоро вилояти ҳокимлиги, Вазирлар Маҳкамаси ҳузуридаги Дин ишлари бўйича қўмита, Ўзбекистон мусулмонлари идораси, “Вақф” хайрия жамоат фонди, Ташқи ишлар вазирлиги, шунингдек, Жаҳон сайёҳлик ташкилоти ҳамда БМТнинг ЮНЕСКО ташкилоти кўмагида “Ўзбекистон ҳаво йўллари” миллий авиакомпанияси билан ҳамкорликда ташкил этилди.\nХалқаро анжуман иштирокчилари ўтирган Тошкент – Бухоро йўналишидаги “Афросиёб” поезди 21 февраль куни Бухоро темир йўл вокзалида тантанали кутиб олинди. Меҳмонлар орасида ислом дунёсидаги нуфузли халқаро ташкилотлар, сайёҳлик корхоналари, зиёрат туризми бўйича туристик компаниялар мутасаддилари, дин уламолари, шунингдек, жаҳоннинг 20 дан зиёд мамлакати вакиллари, мамлакатимиз ва хорижий оммавий ахборот воситалари ходимлари бор.\nБухоро – ислом дини ривожига улкан ҳисса қўшган буюк уламолар камол топган табаррук замин. Абу Ҳафс Кабир, Имом Бухорий, Хўжа Абдухолиқ Ғиждувоний, Баҳоуддин Нақшбанд ва бошқа алломалар номи бутун мусулмон оламига машҳур. Шўролар даврида улар қолдирган бой меросга беписандлик билан қаралди. Фақат мустақиллик йилларида тарихий адолат қарор топди. Улуғ аждодларимизга эҳтиром кўрсатилди, қадамжолари обод қилинди. Жумладан, етти пир мангу қўним топган манзиллар обод этилиб, зиёратгоҳга айлантирилди. Форум иштирокчилари ана шундай пирлар силсиласида алоҳида мавқега эга Баҳоуддин Нақшбанд номи билан боғлиқ Қасри Орифон қишлоғида жойлашган тарихий ёдгорлик мажмуасига ташриф буюрди. Бу ерда Қуръон тиловат қилинди.\nШундан сўнг меҳмонлар мажмуа билан танишдилар. Уларга бунёдкорлик ва эзгулик билан йўғрилган Нақшбандия тариқати ҳақида кенг маълумот берилди. Президентимиз Шавкат Мирзиёев ташаббуси билан мажмуа ҳудудида Мир Араб олий мадрасаси фаолият кўрсатмоқда. Бу ерда ёшлар диний ва дунёвий билимларни ўрганиш билан бирга, тасаввуф илмидан сабоқ олишади.\nФорум иштирокчилари буюк муҳаддис Имом Бухорийнинг устози Абу Ҳафс Кабир мақбарасини ҳам зиёрат қилдилар. Бу ерда алломанинг ислом маданиятига қўшган улкан ҳиссаси ёдга олинди.\n– Ўзбекистон ота юртим, – дейди Туркиянинг Кўнё шаҳар муфтийси Аҳмед Поччан ўғли. – Аждодларим бухоролик. Демак, Бухоро менинг ўзлигим, томиримда қони оқаётган аждодларимнинг юрагига боғланган шаҳар. Шунинг учун ўзимни худди уйимдаги каби ҳис қилаяпман. Бу юрт қанчадан-қанча алломаларга бешик бўлгани бежиз эмас. Бухорода илоҳий қудрат бор. Аждодлар хотирасига катта эҳтиром кўрсатилаётгани, бу ердаги ободончилик мени ҳайратга солди. Бизда Бухорони Макка ва Мадинадан кейинги муқаддас шаҳар, деб билишади. Бу заминни ҳар қанча зиёрат қилса кам. Бундай тадбирлардан кейин Туркиядан бу ерга келувчилар сони жуда ошади, деб ўйлайман.\nМеҳмонлар, шунингдек, Масжиди Калон, Мир Араб ислом ўрта махсус билим юрти, Лаби-ҳовуз мажмуаси ва Бухоронинг бошқа диққатга сазовор жойлари билан танишди.\nБухоро шаҳар Ёшлар марказида мамлакатимиз ва хорижлик журналистлар иштирокида матбуот анжумани ташкил этилди. Унда Зиёрат туризми форумининг мақсади, аҳамияти, тадбир дастури ҳақида атрофлича маълумот берилди.\n22 февраль куни Ёшлар марказида I халқаро “Зиёрат туризми” форуми тантанали очилди.\nЮртимизнинг кўҳна меъморий ва тарихий обидалари жаҳон ҳамжамиятида катта қизиқиш уйғотмоқда. Айниқса, кейинги йилларда туризмни ривожлантириш борасида амалга оширилаётган ишлар туфайли хорижий сайёҳлар сафи тобора кенгаймоқда. Хусусан, 45 давлат фуқаролари учун юртимизда 30 кунгача визасиз бўлиши, 76 давлат фуқаролари учун енгиллаштирилган тартибда электрон виза олиши, 101 мамлакат фуқаролари учинчи давлатга боришда Ўзбекистонга 5 кунгача визасиз кириши каби қатор имтиёзлар жорий этилгани бунда муҳим аҳамият касб этмоқда.\nБу каби қулайликлар ўз самарасини бераётир. Масалан, Бухоро вилоятига 2018 йилда 2,5 миллион, жумладан, 300 мингдан ортиқ хорижий сайёҳ келгани ҳам фикримиз тасдиғидир.\nИстиқболда Бухорога сайёҳлар оқими кескин ошишини ҳисобга олиб, жорий йилда 50 га яқин меҳмонхона, 20 дан ортиқ ресторан, бир қатор истироҳат боғлари, сайлгоҳлар қурилмоқда. Бу борада Германия, Россия, Ҳиндистон, Хитой, Жанубий Корея, Туркия каби давлатларнинг салоҳиятли инвесторлари билан ҳамкорлик натижасида яқин орада бир кунда 10 мингдан кўп сайёҳни қабул қилиш имконияти мавжуд инфраструктура объектлари барпо этилади.\nБундан ташқари, сайёҳлар учун экотуризм, гастрономик туризм, агротуризм, спорт туризми каби янги йўналишлар ўзлаштирилиб, анъанавий маданий-маърифий тадбирлар, фестиваль ва кўрик-танловлар ўтказилади.\nЎтган йилдан бошлаб умумий овқатланиш шохобчалари ва ресторанларда “Ҳалол” стандартини амалиётга жорий этиш бўйича ишлар олиб борилмоқда. Мисол учун, ISO 22000 ва “Ҳалол” озиқ-овқат маҳсулотлари бўйича умумий қўлланма“ Oʻz DSt 3286:2018 давлат стандарти расман жорий этилди.\nАнжуманда Миср ижтимоий мувофиқлик, оила ва ногиронлар палатаси раиси Абдулҳади ал-Қасабий, Туркиянинг диний ишлар бўйича қўмита раиси Осман Тирашчи, Ҳиндистоннинг Деҳли шаҳри марказий масжиди имоми Саид Бухорий ва бошқалар сўзга чиқди.\nАнжуман доирасидаги йиғилишда мамлакатимиз зиёрат туризми салоҳиятини ошириш ва хорижий тажрибага асосланиб, янги туризм маҳсулотларини шакллантириш масалалари ҳам муҳокама қилинди. “Ислом динининг ёйилишида ўзбекистонлик олим-уламоларнинг ўрни”, “Мусулмон сайёҳлар учун халқаро рейтинг ва унинг мамлакат рейтингини оширишдаги аҳамияти”, “Туризмнинг маданий меросга таъсири” каби мавзуларда маърузалар тингланди.\nШунингдек, форум доирасида туризм соҳасидаги хорижий компаниялар ҳамда давлат тадбиркорлик субъектлари ўртасида давра суҳбатлари ташкил этилди.\nЎзбекистон Республикаси Туризмни ривожлантириш давлат қўмитаси, Бухоро вилояти ҳокимлиги, Вазирлар Маҳкамаси ҳузуридаги дин ишлари бўйича қўмита ва форумнинг бошқа қатнашчилари иштирокида “Ўзбекистонни зиёрат туризми марказларидан бири сифатида эътироф этиш тўғрисида”ги Бухоро декларациясини имзолаш маросими бўлиб ўтди.\nФорумда, шунингдек, Туризмни ривожлантириш давлат қўмитаси қошидаги “Миллий PR – марказ” ДУК ҳамда “MATTA” (Малайзия), “Crescent Rating” (Сингапур) уюшмалари, Жакарта тарғибот фонди (Индонезия) ўртасида “Global Muslim Traveler Index” доирасида ҳамкорлик меморандуми имзоланди.\nАнжуман доирасида Туризмни ривожлантириш давлат қўмитаси ва “Ҳунарманд” уюшмаси билан ҳамкорликда каллиграфия, миниатюра, кулолчилик, ёғоч ўймакорлиги ва бошқа йўналишлар бўйича мини-кўргазма ташкил этилди. Унда намойиш этилган маҳсулот ва санъат намуналари хорижликларда катта таассурот қолдирди.\nБухоро алломалари – етти пир ҳақида ҳикоя қилувчи саҳналаштирилган композицион асар намойиш қилинди.\nФорумнинг тантанали очилиш маросимида Ўзбекистон Республикаси Бош вазири ўринбосари А.Абдуҳакимов, Бухоро вилояти ҳокими Ў.Барноев сўзга чиқди.


Ширк ва унинг турлари » Тавҳид\nШирк ва унинг турлари\n2,572 марта ўқилган\nКатта ширк(ширк акбар) бу Аллоҳ билан шерик қилиш, унга (шерикка) Аллоҳга мурожаат қилгандек мурожаат қилиш ёки бирон бир ибодат турини унга (шу шерикка) қаратиш (унга қилиш). Масалан, ёрдам сўраш ёки қурбонлик сўйиш, қасам ичиш ва ҳоказо каби ибодат турларини Аллоҳдан ўзгага қилишдир. Абдуллоҳ ибн Масъуд розияллоҳу анҳудан ривоят қилинади: Бир киши: «Ё Расулуллоҳ, қай бир гуноҳ Аллоҳ наздида энг катта гуноҳ ҳисобланади?» деб сўради. «Аллоҳ сени яратиб қўйган бўлсаю, сен Унга бошқа бировни тенг билиб ибодат қилишинг» дедилар (Бухорий ва Муслим ривоятлари).\nКатта ширкнинг турлари:\n1) Дуо қилишдаги ширк. Бу Аллоҳдан бошқалардан, яъни пайғамбарлардан ва авлиёлардан мадад тилаб, касалликка даво излаб уларга мурожаат қилиш, илтижо қилиш. Аллоҳнинг қуйидаги оятига кўра:\n“Аллоҳни қўйиб сизга фойда ҳам, зиён ҳам этказа олмайдиган нарсага илтижо қилманг! Бас, агар шундай қилсангиз, у ҳолда албатта золимлардандирсиз” (Юнус сураси, 106-оят).\nПайғамбаримиз соллаллоҳу алайҳи ва саллам айтдилар: “Кимки Аллоҳ таолодан ўзгадан ҳожатини сўраб Аллоҳга ширк келтирган ҳолда ўлса, дўзахга киргай” (Имом Бухорий ривоятлари).\nЎликлардан ва мавжуд бўлмаганлардан (ғойиб кимсалардан) нажот сўрашнинг ширк эканлигига далил Аллоҳ таолонинг қуйидаги оятидир:\n“(Эй мушриклар), сизлар У зотни қўйиб илтижо қилаётган бутларингиз эса пўстлоқча нарсага ҳам эга эмасдирлар. Агар сизлар уларни чорласангизлар, дуоларингизни эшитмаслар. Агар эшитсалар-да, сизларга жавоб қила олмаслар ва қиёмат кунида уларни (Аллоҳга) шерик қилиб олганларингизни инкор қилурлар. (Эй Муҳаммад, дунёю охират ҳақида ҳеч ким) сизга Хабардор Зот (яъни Аллоҳ) каби хабар бера олмас” (Фотир сураси, 13-14 оятлар).\n2) Аллоҳ сифатларида ширк. Пайғамбарлар ва авлиёлар ғайб илмини билишади деб ишониш, иймон келтириш. Аллоҳ таоло айтди:\n“Ғайб очқичлари (калитлари) Унинг ҳузуридадирким, уларни ёлғиз Ўзигина билур” (Анъом сураси, 59-оят).\n3) Муҳаббатдаги ширк. Бу бирон авлиёни ёки солиҳ одамни Аллоҳни севгандек (яхши кўргандек) севишдир. Аллоҳ таоло айтади:\n“Одамлар орасида шундай кимсалар борки, улар ўзгаларни Аллоҳга тенг билиб, уларни Аллоҳни севгандек севадилар. Иймонли кишиларнинг Аллоҳга бўлган муҳаббатлари қаттиқроқдир” (Бақара сураси, 165-оят).\n4) Бўйсунишдаги ширк. Бу шайхларга гуноҳ қилиб бўлса ҳам бу ишни қилиш мумкин деб бўйин солиш, яъни кимки бирон кимсага агар гуноҳ қилишга буюрса ҳам бўйсинса ва бу ишни ҳалол эканлигига ишонса бу ширкдир. Аллоҳ таоло айтади:\n“Улар (насронийлар ва яҳудийлар) Аллоҳни қўйиб ўзларининг донишмандларини ва роҳибларини парвардигор деб билдилар (олдилар)“ (Тавба сураси, 31-оят).\nУларга гуноҳда ҳам бўйин солиш ибодат деб тушунтирилиши мумкин. Чунки улар Аллоҳ ҳаром қилган нарсани ҳалол қилдилар ва Аллоҳ ҳалол қилган нарсани ҳаром қилдилар. Пайғамбаримиз соллаллоҳу алайҳи ва саллам айтдилар: “Ҳеч кимга Аллоҳга осийлик қилишликда бўйин солиш (эргашиш) мумкин эмас” (Саҳиҳ, Аҳмад ривояти).\n5) Аллоҳнинг одам шаклига эга эканлигидаги (тажассумдаги) ширк: Бу Аллоҳ яратганининг (мавжудотнинг) шаклида мавжуд деб иймон келтириш (ишониш) ва бу Дамашқда кўмилган сўфий Ибн Арабийнинг иймони эди. У шундай деди:\n“Рабб бу қул ва қул Раббдир\nҚанийки билсам эди қайси бири ҳокимликда эканлигини”.\nЯна бир сўфий шоир шундай деган:\n“Рабб бўлмаган ҳеч қандай ит ёки чўчқа йўқ,\nва Аллоҳ черковдаги роҳибдан бошқа кимса эмасдир”.\nАллоҳ буларнинг айтганларидан узоқдир.\n6) Ишлар тадбиридаги ширк. Бу баъзи авлиёлар коинот ишларини бошқаришга ва тадбир қилишга ҳаққи бор деб ишониш (иймон келтириш). Улар улар(авлиёлар)ни Аллоҳнинг қуйидаги (Исломдан олдинги) мушриклар ҳақидаги оятига қарамасдан ёрдамчилар деб аташади:\n“Ким барча ишларни тадбир қилиб турур?! Улар албатта: “Аллоҳ”, дейдилар” (Юнус сураси, 31-оят).\n7) Қўрқув ширки. Бу баъзи ўлик авлиёлар ва ғойиб кимсалар барча ишларни тадбир қила олади ва зарар қилиши мумкин ва қўрқиш (ўша ўлик авлиёлардан) эса шу сабабдандир деб иймон келтириш (ишониш). Шундай қилиб сиз баъзи одамларнинг ёлғондан Аллоҳга қасам ичишини топасиз, аммо улар бу авлиёларга ёлғондан қўрққанларидан қасам ичишмайди ва бу Қуръон бизни огоҳлантирган мушрикларнинг иймони эди:\n“Аллоҳ Ўз бандасига етарли эмасми?! (Эй Муҳаммад), улар сизни (Аллоҳдан) ўзга бутлари билан қўрқитурлар” (Зумар сураси, 36-оят).\nҲавфли, ваҳший ҳайвонлардан ёки золим кимсалардан қўрқиш мумкин ва у ширк эмас.\n8) Ҳокимликдаги ширк. Бу Исломга зид бўлган қонунни яратган ва бу қонунни ҳалол қилган ёки Ислом қонунининг камчиликлари бор деб ишонган кимсага тадбиқ этилади. Бу масала жуда муҳим ва уламоларимиз бу хусусда кўплаб китоб ва мақолалар ёзишган. Шуни эътиборга олиш керакки, ҳавориж гуруҳидаги кимсалар мана шу ширкка тааллуқли оятларни кўпчилик мусулмонларга, айниқса муслумон ўлкаларининг ҳокимларига нисбатан қўллаб, уларни мусулмон бўлса ҳам кофирга чиқариб қўйишмоқда. Мана шундан эҳтиёт бўлиш зарур. Бир мусулмон одамни кофир деб санаш оғир гуноҳ ҳисобланади. Шунинг учун ҳам бу масалага оид мулоҳазалар катта уламоларга олиб борилиб улардан маслаҳат сўралиши лозим.\n9) Катта ширк қилган амалларни йўққа чиқаради. Бу Аллоҳнинг қуйидаги оятига кўра:\n“Дарҳақиқат, сизга ҳам (эй Муҳаммад), сиздан аввалги (пайғамбарларга) ҳам (шундай) ваҳий қилингандир: “Қасамки, агар мушрик бўлсанг, албатта қилган амалинг беҳуда кетур ва албатта зиён кўргувчилардан бўлиб қолурсан””. (Зумар сураси, 65-оят).\n10) Аллоҳ катта ширкни тавбадан ва ширкни умуман ташлашдан бошқа йўл орқали кечирмайди. Аллоҳ таоло айтади:\n“Албатта Аллоҳ Ўзига (бирон нарса ёки кимсани) шерик қилинишини кечирмайди. Шундан бошқа гуноҳларни Ўзи хоҳлаган бандалари учун кечиради. Кимки Аллоҳга ширк келтирса, демак, жуда қаттиқ йўлдан озибди” (Нисо сураси, 116-оят).\n11) Ширкнинг бир неча турлари бор. Булардан иккитаси: катта ширк ва кичик ширкдир. Одамларни ширкнинг барча турларидан огоҳлантириш фарздир. Пайғамбаримиз бизга бунинг учун нима дейишни ўргатганлар:\n“Эй Аллоҳ! Биз Сенга билиб ширк қилишликдан сақлашингни сўраймиз ва билмай (ширк) қилганларимизни кечиришингни ўтинамиз” (Аҳмад ривояти, ҳасан ҳадис).\nКичик ширк бу катта ширкка олиб бориши мумкин бўлган барча воситалардир. У ибодатнинг сифатига таъсир этмайди, аммо уни қилган киши Исломдан чиқмайди (кофир ҳисобланмайди). Шунга қарамасдан, у катта (оғир) гуноҳлардан ҳисобланади ва қуйидаги турлардан иборат:\n1) Риё: Бу мусулмон Аллоҳ учун амал қилганда ва Аллоҳ учун ибодат қилганда ўзининг амали ва ибодатини бошқалар мақтасин деб яхши (гўзал) қилишидир. Аллоҳ таоло айтди:\n“Бас, ким Парвардигорига рўбарў бўлишдан умидвор бўлса, у ҳолда яхши амал қилсин ва Парвардигорига бандалик қилишда бирон кимсани (Унга) шерик қилмасин!” (Каҳф сураси, 110-оят).\nПайғамбаримиз соллаллоҳу алайҳи ва саллам айтадилар: “Мени сизлардан энг қўрқадиган нарсам кичик ширк – риёдир. Аллоҳ қиёмат кунида кишиларнинг амалларини ҳисоб-китоб қилганда шундай дейди: “Риёкорлик қилганингиз кимсалар олдига борингларчи, улар олдида мукофотингизни топа олармикинсизлар?!”” (Саҳиҳ, Имом Аҳмад ривоятлари).\n2) Аллоҳ таолодан бошқанинг номига қасам ичиш: Пайғамбаримиз соллаллоҳу алайҳи ва саллам айтдилар: “Кимки Аллоҳ таолодан ўзганинг номига қасам ичса, ширк қилибди (мушрик бўлибди)“ (Саҳиҳ, Имом Аҳмад ривоятлари).\nАллоҳдан ўзгага қасам ичиш катта ширкка албатта айланиши мумкин, қачонки қасам ичаётган кимса ёлғондан қасам ичаётган нарсаси ундан зарарни олиб ташлаши мумкин ёки зарардан сақлаши мумкин деб ишонса.\n3) Яширилган ширк: Инсоннинг қуйидаги гаплари бу ширкдан ҳисобланади: “Агар Аллоҳ ва фалончи бўлмаганда эди, бу муваффақиятга эриша олмас эдим”, “Аллоҳ ва сен хоҳлаганинг учун бу иш бўлди”.\nБиринчи мисолда Аллоҳга фалончини шерик қилиб қўйгани учун, иккинчи мисолда эса, Аллоҳнинг хоҳиши билангина чекланмасдан яна бировнинг хоҳишини шерик қилгани учун бу сўзлар ширк ҳисобланди.\nПайғамбаримиз соллаллоҳу алайҳи ва саллам айтадилар: “Аллоҳ ва фалончи хоҳлади, деманглар, балки Аллоҳ сўнгра фалончи хоҳлади, деб айтинглар” (Саҳиҳ, Имом Аҳмад ва бошқалар ривоятлари).\n/ Кутубхона / Ақида / Ширк ва унинг турлари


КИТОБХОНЛИК - ОЛИЙ ФАЗИЛАТ - Баҳоуддин Нақшбанд ёдгорлик мажмуаси маркази\nКИТОБХОНЛИК - ОЛИЙ ФАЗИЛАТ\n1372 марта ўқилди.\nКИТОБХОНЛИК - ОЛИЙ ФАЗИЛАТ.\nИнсоният тарихига назар солсак илм ва одоб барча яхшиликнинг боши эканлигини гувоҳи бўламиз. Дарҳақиқат, илм инсониятни қоронғу зулматдан нурга, ёруғликка олиб чиқаради. Аллоҳ таоло ўзининг каломи Қуръони Каримда ҳам инсониятни илм олишга ва ер юзини обод қилишга буюради. Қуръони Каримнинг биринчи нозил бўлган ояти ҳам “Иқро” деб – яни “Ўқи” деб нозил бўлгандир. Пайғамбаримиз Муҳаммад мустафо саллоллоҳу алайҳи васаллам ҳам сизу биз умматни қолаверса бутун инсониятни ўқишга тарғиб қилганлар. Масалан: “Илм олиш ҳар бир муслим ва муслимага фарздур”, “Бешикдан қабргача илм изла”, “Илмни хаттоки Чиндан (Хитойдан) бўлса ҳам изла” деган жуда кўплаб ҳадислари бор.\nҲурматли Президентимиз Шавкат Миромонович ўзларининг нутқларида кўп бор китоб ўқишлик, илм олишлик инсонни англашга, маънавиятини юксалишига сабаб бўлувчи энг асосий омиллардан ҳисобланади. Инсон борки касбидан, ёшидан қаттий назар китобни ва китобхонликни яхши кўрса ундай инсондан ёмонлик чиқмайди. Айниқса, ёшларимизни китобга бўлган меҳрини оширишимиз керак. Бунда ота-онани, оилада ўрни беқиёсдир. Албатта, ота-она ўзи ўрнак бўлиши керак дея таъкидлаб ўтадилар.\nПайғамбаримиз С.А.В.нинг бир ҳадиси шарифлари бор: “Олим бўл ёки ўрганувчи бўл ёки тингловчи бўл ёки илм ва илм аҳлини яхши кўрувчи бўл, бешинчиси бўлма халок бўласан”.\nМинг афсуски кўп ҳолларда ота-оналар фарзандларига беэътиборликлари туфайли ёшлар китобдан узоқлашмоқдалар. Илмсизлик туфайли, шахсий фикрга эга бўлмаган баъзи ёшлар нотўғри йўлларга, ёт оқимларга, жиноятчиликка кириб қолмоқдалар. Бундай салбий ҳолатни олдини олиш учун ҳар бир оилада ота-оналарига китоб олиб берсалар ва оила даврасида мутоала қилсалар мақсадга мувофиқ иш бўлар эди. Ота-оналарнинг фарзанд олдидаги асосий бурчларидан бири уларни илмли-билимли, одобли қилишдир. Кўп ҳолларда ота-оналар бу бурчлари қолиб ёшларни беътибор қолдирмоқдалар. Бола-чақамни боқай, уларни орзу-ҳавасини қилай деб фарзандларни яхши кийинтириб уларни бошқадан кам бўлмасин дея харакат қилишади. Каттадан-катта уйлар, туйлар қилишади. Бу йўлда жуда кўплаб маблағ ажратишади. Аммо, бир дона бадиий китоб олишга фарзандларини шу китобни ўқишга тарғиб қилишмайди. Албатта, бу ачинарлидир. Биз ўтган аждодларимизга назар солсак, улар ким бўлган, нима туфайли бутун дунёга танилган, албатта, илм туфайли. Биз ўрнак оладиган аждодларимизни санаб адоғига етолмаймиз. Шулардан ўрнак ва намуна олишимиз, мустақил диёримизни равнақи йўлида харакат қилишимиз ҳар биримизнинг бурчимиздир.\nШофиркон тумани “Ҳожа Шарофиддин” жоме масжиди имом-хатиби Улуғбек Ибодов.


Бизда бугундан совуқроқ кузак шамоли бошланди. Мен каби совуққа юпқа одамлар енги узун кўйлак кийиб олдик.\nБир бошдан ҳосилларни йиғиштиряпмиз. Ҳосил йиғиштириш декабрь ойигача чўзилади.\nБеш-тўрт кунда пахта терим ҳам бошланиб қолар. Ариқларда тиниқ сув оқяпти. Буғдой ўрнига экилган тарвузлар ҳам сотувга чиқди. Ёнғоқлар қоқиляпти. Кўк олмаларни хомлигича узяпмиз. Ҳозирча беҳи, анор, хурмо пишмади. Энг кеч хурмо пишади.\nКўк қалампирларни бутунича ё майдалаб тўғраб бакалашкага беркитяпмиз. Бизнинг Қўқон томонларда қалампирни кўп ейишади.\nДарвоқе, Қўқонданмас, Қўқонга яқин қишлоқданман, Қўқон шаҳрини мўлжал учун тилга оламан. Қишлоқданман. Қишлоқиман. Асло шаҳарлик эмас.\nХуллас, деҳқончилик мавсумимиз ниҳоясига етяпти. Зерикарли, кўнгилда соғинч туйғуларини уйғотадиган хазон фасли бошланяпти.\nШу кунларда мен ҳам роса зерикиб, алланарсалар соғиниб юрибман.\nҚуш бўлсайдим, иссиқ ўлкаларга учиб кетармидим.\nЁ биронта бегона аёлга севги изхор қилиб кўнглимни хуш қилаймикан. Интернет замонида аёл билан танишиш осон. Зерикиш бор кўнгилда.\nАроққа ҳушим йўқ, ичмайман. Кўпчилик ўртоқлар зерикишни ароқ ичиб кетгазмоқчи бўлади.\nКовид-19 деган балоям пайдо бўлди. Қачон менга етиб келаркан, деб хавотирланасан. Қишда нима бўларкин.\nТашқарида шамол эсяпти. Айвонимда нимадир тарақлади. Деразам берк. Аммо эшик қия очиқ. Шамол ҳаво ҳароратини пасайтиради. Ҳаво пасайса, ўт-ўланлар ҳам ўсишдан тўхтайди.\nЭҳ, ёшлик қайтиб келмаслиги ёмон. Бу ёғига йил сайин эски девордек чўкиб, қийшайиб бораверамиз ва кунлардан бир кун қулаймиз.\nИнсон умри минг йил бўлмайдими, барибир ўтади, ўтгандаям тез ўтгандек туюлади. Тананг қариб бораверади, йил сайин суякларинг мўртлашади, қонинг совийди, лекин кўнгилдаги дунё ҳаваси бир хилда яшнаб тураверади. Балки одамнинг фожиаси кўнгли қаримаганидадир.\nТашқарида шамол пасайди. Лекин ҳаво озроқ совиди. Шундай. Кўнгилда кузги зерикишлар, соғинчлар уйғонди.\nКузда кам гапираман. Одамлар билан гаплашиш истаги ҳам пасаяди.\nКуз – ёлғизликдан кўнгил ором оладиган фасл.\nЖим туриши керак бўлган кимсалар саёз дарё каби тинмай шанғиллаб гапираверади.\nГапириши зарур бўлган зотлар эса тош каби сукутда. Сен эса ҳақ қайда, ноҳақлик қайда, била олмай ҳалаксан.\nГапириши керак бўлган зотлар сукути мунча узоқ чўзилди…\nСаёз дарё эса қиёматгача қўшиғини ўзгартирмайди – шанғиллайверади.\nТош каби сукутда қотган эй аҳли донишлар. Эрта бир кун тошдек сукутларингни йўниб, шайтонга ҳайкал тикланса, не тонг.\nМана бу одамни қаранг. Баланд бўйли. Қорни олдида осилиб туради. Оёқлариям роса семиз, юрганида сонларим бир-бирига ишқаланади. Бўйнидаги ёғнинг ўзи беш килоча бор. Бетиям катта, гўштдор. Икки яноғи ва пешонасида қорамтир доғлар пайдо бўлган. Юрганда пишиллаб нафас олади. . Ҳатто сокин ўтирганида ҳам ҳансираш, пишиллаши босилмайди.\nЧўнтакда пули кўп. Бу одам фермерлар буғдой топширадиган заводдаги мансабдор.\nҚанақа қилиб кўп пул топишини айтиб ўтирмайман…\nМана, ўтган куни ортидан қомати гўзал, тор шим кийган, бетлари лўппи ёш аёлни эргаштириб (хотини эмас, ўйнаши ҳам эмас) туман марказига яқин қишлоқдаги балиқхонага кириб келди.\n… Товба. Бу мунча бесўнақай. Танасининг ҳамма жойи семиз. Бўйин ва елкасидаги ёғ кесиб олинса, бир тоғора ёғ чиқади. Қурғурнинг пишиллашини қаранг. Семиз бўлганидан кейин пишиллайди-да. Семиз одамнинг жигари ва юрагида жиддий муаммолар бўлади. Улар узоқ яшамайди. Одатда аҳмоқ одам кўп пул топса семиради. Лекин ортидан эргаштириб олган ёш аёл ғоят сулув экан. Ўрнимдан шарт туриб бесўнақай эркакни елкам билан қаттиқ туртсам бир ёнбошга йиқилиб инсультга чалинади ва қайтиб турмайди, ортидан эргаштириб олган сулувга мен эгалик қиламан. Лекин чўнтакда ортиқча пул йўқ, сулувни балиқ билан қанақа қилиб сийлайман.\nТўғри. Чўнтакда пул бор. Аммо у пулга оилам учун қовурилган балиқ сотиб олмоқчиман. Демак, бесўнақай эркакни туртиб йиқитсам ҳам сулув аёл мен билан кетмайди. Дарвоқе, сулувни олиб борадиган алоҳида жойим ҳам йўқ. Бесўнақай эркак салкам даббага айланиб бўлган. Семиз, ҳансираб нафас оладиган, қони бузилганидан бетида қорамтир доғлар пайдо бўлган эркак ёш ва кўркам аёлни қиёмига етказиб эркалай олмайди, бу ишни ёшлар эплайди, лекин ёшларнинг чўнтагида пул йўқ, кўпчилиги энасининг пенсиясини тиланиб юради. Пул йўқ жойда сулувлар бўлмайди.\nОрқасидан гўзал, юзи ва бўйнилари оппоқ ёш аёлни эргаштириб олган чўчқадай анов эркак мендан яхши яшайдими?\nЯхши яшаш гўзал хонимларни балиқхонага олиб киришми?\nËзувчи Раҳимжон Раҳмат кузатишлари билан танишдингиз\ndata-title="Яхши яшаш дегани нима ўзи?" data-description="
Бизда бугундан совуқроқ кузак шамоли бошланди. Мен каби совуққа юпқа одамлар енги узун кўйлак кийиб олдик.

Бир бошдан ҳосилларни йиғиштиряпмиз. ..." data-image="https://eltuz.com/wp-content/uploads/2020/03/rasm42951.jpg" data-url="https://eltuz.com/kundalik/214992/" data-services="facebook,odnoklassniki,twitter,telegram" data-counter="ig">\nБиринчиси, бугунги кунда Тошкентда келин топиб беришга ихтисослашган маклерлар пайдо бўлган. Уларнинг хизмати ўн минг сўмдан минг долларгача баҳоланади. ...\nЎзбекистонга кредит ажратишни тўхтатинг!\nПахта кампаниясини юритаëтган коалиция бугун Жаҳон банкига мактуб юбориб Ўзбекистонда мажбурий меҳнат тўхтамаëтгани борасида ўз ҳавотирини билдирди. Ҳусусан Жаҳон ...\nАна сайлов, мана сайлов\n24 декабрь – якшанба куни Тошкент шаҳар халқ депутатлари туман кенгашларига бўлиб ўтган сайлов халқнинг бундай тадбирга умуман ишончи ...


Путин амалдорлар учун самарадорликни баҳолаш тизимини яратишни талаб қилди\nРоссия президенти Владимир Путин ҳукумат ва Россия банкига федерал бошқармалар раҳбарлари учун KPI (Key Performance Indicators) – самарадорликни баҳолаш тизимини ишлаб чиқиш вазифасини юклади. Бу ҳақда иқтисодий масалалар бўйича ўтказилган йиғилиш натижалари бўйича белгиланган вазифалар рўйхатида айтилган. Бу рўйхат Кремль сайтида чоп этилди.\n"Россия ҳукуматига Россия банки билан бирга Россия Федерацияси ижтимоий-иқтисодий ривожланишининг 2017 йил учун мақсадли ҳамда 2018 ва 2019 йиллар учун режавий сценарийсини яратишда иқтисодий ўсиш омилларининг иқтисодий сиёсатни амалга ошириш чоралари ва бюджет чекловлари билан боғлаган ҳолда асосланишига алоҳида эътибор қаратиш ҳамда айтилган мақсадли сценарий кўрсаткичларига мос келувчи ижрочи ҳокимият федерал органлари раҳбарларининг фаолияти самарадорлиги асосий кўрсаткичларини аниқлаш бўйича таклифларни тақдим қилиш вазифаси юкланди", дейилмоқда ҳужжатда.\nАввалроқ Россияда структуравий ислоҳотларга фақатгина Путин старт бера олиши маълум қилинганди. Президент, шунингдек, амалдорлар учун KPI киритилишини маъқуллади.


Ўзбекистон U19 Непал U19 терма жамоасини йирик ҳисобда мағлуб этди / Ўзбекистон янгиликлари, энг сўнгги хабарлар\nЎзбекистон U19 Непал U19 терма жамоасини йирик ҳисобда мағлуб этди\n09 октябр 2013, 15:15 1464 кўрилди\nМайдонда Алексей Евстафеев бошчилигидаги Ўзбекистон ёшлар терма жамоаси непаллик тенгдошларига қарши куч синашишди.\nҚизиқарли кечган баҳсда 5:0 ҳисоби қайд этилиб, ўзбекистонлик футболчиларнинг ғалабаси билан якунланди. Унда Элдор Шомуродов учта гол уриб, хет-трикни нишонлади. Нормуродов 14-дақиқада ҳисобни очган бўлса, Давлатов 49-дақиқада пенальтидан битта голга муаллифлик қилди, деб хабар беради уфф.уз.\nЎйин тўлиқлигича Ўзбекистон футболчиларининг устунлиги остида ўтди.\nОсиё чемпионати саралаши\nЎзбекистон U19 - Непал U19 — 5:0\nГоллар: Нормуродов (14), Шомуродов (35), Давлатов (49 пен), Шомуродов (62), Шомуродов (71).